BUKAN MAYAT MANUSIA, HANYA PATUNG LILIN

SHAH ALAM: Polis mengesahkan bungkusan menyerupai mayat manusia ditemui di belakang sebuah bengkel di Seksyen 27 sini pada Rabu, sebenarnya adalah patung.

Ketua Polis Daerah Shah Alam, ACP Baharudin Mat Taib berkata, bungkusan patung yang disangka mayat manusia itu ditemui kira-kira pukul 3 petang oleh petugas Kumpulan Darul Ehsan Berhad (KDEB) Waste Management Sdn. Bhd.

“Hasil pemeriksaan Unit Forensik Ibu Pejabat Polis Kontinjen Selangor mendapati bungkusan tersebut hanyalah berisi patung lilin berbentuk perempuan yang dibalut dengan kain selimut dan plastik,” katanya, semalam.

Kes tersebut diklasifikasikan ‘no offence disclosed’ (NOD) memandangkan tiada sebarang kesalahan jenayah.

“Orang ramai dinasihatkan untuk tidak membuat sebarang spekulasi berhubung gambar tersebut,” katanya.

Sebelum ini tular hantaran di media sosial berkenaan penemuan mayat yang dibungkus dengan plastik.–AlHijrah Online


TIADA ISTILAH PERAYAAN HARI AGAMA SEDUNIA – IDRIS AHMAD

KUALA LUMPUR: Menteri di Jabatan Perdana Menteri (Hal Ehwal Agama) Senator Idris Ahmad menegaskan tiada istilah berkenaan perayaan Hari Agama Sedunia.

Beliau dalam hantaran Facebooknya menjelaskan hanya agama Islam sahaja yang jelas dan wajib beriman dengan agama itu.

“Sesungguhnya agama (yang benar dan diredai) di sisi Allah ialah Islam. (Ali Imran 3:19),” katanya.

Dalam hantaran sama, Idris Ahmad menyeru rakyat Malaysia untuk mengukuhkan perpaduan, selain mengukuhkan keimanan agar menjadi hamba Allah yang taat.

Hari ini tular di media sosial satu hantaran poster berkenaan sambutan Hari Agama Sedunia.

Bagaimanapun, hantaran tersebut telah diturunkan selepas menerima kecaman  pelbagai pihak termasuk para ilmuan agama.—AlHijrah Online


PM ANWAR: SATU HARI KELEPASAN AM TAMBAHAN SEMPENA HARI RAYA AIDILFITRI

PUTRAJAYA: Perdana Menteri Datuk Seri Anwar Ibrahim hari ini mengumumkan kerajaan bersetuju memberi satu hari kelepasan am tambahan sempena Hari Raya Aidilfitri bagi memudahkan rakyat membuat perancangan sewajarnya untuk sambutan hari raya dan pulang ke kampung halaman.

Beliau berkata sekiranya 1 Syawal jatuh pada Jumaat (21 April) maka kerajaan menetapkan 24 April iaitu Isnin sebagai hari kelepasan am tambahan berdasarkan Seksyen 8 Akta Hari Kelepasan 1951 bagi Semenanjung Malaysia dan Wilayah Persekutuan Labuan.

Seandainya tarikh 1 Syawal jatuh pada Sabtu (22 April), maka kerajaan menetapkan hari Jumaat iaitu 21 April sebagai hari kelepasan am tambahan, kata beliau pada sidang media di sini hari ini.

“Bagi Sabah dan Sarawak, kerajaan negeri bolehlah mengisyitiharkan hari kelepasan am pada tarikh tersebut mengikut Ordinan Hari Kelepasan Am masing-masing,” kata Anwar.

Pengumuman rasmi berhubung tarikh 1 Syawal 1444H untuk sambutan Hari Raya Aidilfitri akan dibuat pada Khamis, 20 April oleh Penyimpan Mohor Besar Raja-Raja.

Anwar berkata sempena Aidilfitri, Jabatan Penjara akan melaksanakan pelepasan Orang Bebas Berlesen (OBB) di bawah Program Pelepasan Banduan Secara Lesen (PBSL) Ihsan MADANI (Kepulangan Yang Dinanti).

Beliau berkata langkah itu bagi memberi peluang kepada penghuni penjara beragama Islam merayakan Aidilfitri bersama keluarga tercinta selain penghuni agama lain juga berpeluang mengeratkan hubungan kekeluargaan.

“Pelepasan OBB ini dilaksanakan di seluruh institusi Penjara Malaysia melibatkan pelepasan lebih 1,000 OBB sepanjang bulan Ramadan dan Syawal,” kata perdana menteri.–AlHijrah Online


BOT TERBALIK: 11 PATI MAUT, 25 MASIH HILANG

KOTA TINGGI: Sekurang-kurangnya 11 orang pendatang asing tanpa izin (PATI) mati lemas selepas bot yang dinaiki terbalik di perairan Tanjung Balau, pada 4.30 pagi tadi.

Mangsa maut terdiri daripada tujuh lelaki dan empat wanita, dipercayai warganegara Indonesia.

Timbalan Pengarah (Operasi) Maritim Johor Kapten Maritim Simon Templer Lo Tusa berkata, bot yang membawa kira-kira 50 orang PATI itu karam selepas kawasan tersebut dilanda cuaca buruk.

Setakat ini, seramai 14 orang PATI warganegara Indonesia yang terdiri 12 lelaki dan dua perempuan dilaporkan selamat dan telah ditahan Agensi Penguatkuasaan Maritim Malaysia (APMM) Johor.

Baki 25 individu masih hilang dan operasi mencari dan menyelamat (SAR) sedang dipergiat di perairan tersebut bagi mengesan mangsa.

“Operasi SAR diaktifkan pada 8.50 pagi tadi dengan penglibatan sebuah pesawat APMM, sebuah kapal APMM dan beberapa bot dari ATM, PDRM, Bomba, dan APM. KKM turut terlibat dalam operasi,” katanya dalam sidang media di Tanjung Balau, di sini.

Pemeriksaan mendapati bot pancung dengan empat enjin yang membawa kesemua PATI itu dipercayai menyeludup masuk ke perairan Malaysia secara haram.

Sementara itu, kesemua mayat mangsa dihantar ke Hospital Kota Tinggi untuk dibedah siasat manakala yang ditangkap akan dibawa ke Ibu Pejabat Polis Daerah (IPD) Kota Tinggi bagi siasatan lanjut.

Ujar Simon, siasatan lebih mendalam akan diteruskan bagi mengenal pasti sama ada tekong bot berkenaan turut terkorban atau berjaya melarikan diri.

Beliau juga tidak menolak kemungkinan bot berkenaan berlabuh dari perairan Batam, Indonesia susulan kekuatan bot yang hanya mampu belayar dalam jarak yang dekat.–AlHijrah Online


PAK IBRAHIM YANG HILANG DI MAKKAH AKAN PULANG KE MALAYSIA RABU INI

KUALA LUMPUR: Jemaah umrah warga Malaysia yang sebelum ini dilaporkan hilang di Makkah, Ibrahim Omar atau Pak Ibrahim, 67, akan dihantar pulang ke Malaysia pada 14 Disember (Rabu).

Kehilangan Pak Ibrahim hampir 10 hari itu sebelum ini ditemui oleh seorang mutawif Syed Nabil Athrash Syed Ahmad, di kawasan Misfalah, Makkah.

Katanya, berita kehilangan Pak Ibrahim telah diketahui ramai warga Malaysia di sini yang dikongsi menerusi media sosial.

“Masing-masing sudah tahu, sudah saling berpesan, manalah tahu jika yang ternampak atau terserempak dengannya.

“Tetapi sekarang ini ‘peak season’, tidak jangka juga dalam ramai-ramai, saya akan bertemu dengannya,” katanya seperti dilapor Astro AWANI.

Syed Nabil berkata, pertemuannya dengan Pak Ibrahim berlaku secara kebetulan semasa dia sedang menguruskan jemaah menaiki bas di lokasi berdekatan Misfalah, Makkah.

Ujarnya, Pak Ibrahim dalam keadaan baik semasa ditemui dan sepanjang kehilangannya dia dibantu dari segi makan dan minum walaupun terpaksa tidur di tepi lorong berlapikkan tilam dan selimut yang diberi orang awam.

“Dia tidak berada dalam keadaan lapar, cuma katanya dia menangis, sedih memikirkan keberadaannya, keluarga juga sudah pulang ke Malaysia.

“Kami beri dia makan dan minum, tetapi dia nampak tak kisah sangat tentang nak makan. Mungkin terlalu gembira kerana akhirnya dia ditemui dan dibantu,” katanya.

Difahamkan Pak Ibrahim telah bertolak ke Makkah pada 26 November lalu dan sepatutnya pulang ke tanah air pada Jumaat lalu namun gagal dikesan selepas enam hari tiba di Tanah Suci.—AlHijrah Online


INSPEKTOR SHEILA AKAN KEMUKA BANTAHAN TERHADAP TIGA TUDUHAN

KUALA LUMPUR:  Seorang inspektor wanita dikenali sebagai ‘Inspektor Sheila’, akan mengemukakan bantahan awal terhadap tiga pertuduhan dihadapinya, termasuk mengaibkan kehormatan seorang anggota polis berpangkat lans koperal.

Peguam M. Manoharan yang mewakili Sheila Sharon Steven Kumar, 35, memaklumkan demikian semasa sebutan kes itu di Mahkamah Majistret Selayang di sini hari ini, di hadapan Majistret Chai Guan Hock.

Beliau berkata pihaknya akan memfailkan bantahan awal itu, kerana ia melibatkan isu berkaitan Perlembagaan selain mendakwa pertuduhan dihadapi anak guamnya tidak berasas dan remeh.

Terdahulu, Timbalan Pendakwa Raya Anis Farhah Ahmad Hilmi memaklumkan kepada mahkamah, pihaknya telah menyerahkan sebahagian dokumen berkaitan kes ini kepada pihak pembelaan kecuali rakaman video.

Sheila didakwa mengugut M. Silverkoomarie, 69, dengan niat untuk mendatangkan kegentaran kepada wanita warga emas di No 8, Jalan SG 1/1, Taman Sri Gombak di sini, pada 12 tengah hari, 15 Jun lepas, mengikut Seksyen 506 Kanun Keseksaan, yang membawa hukuman penjara maksimum dua tahun atau denda atau kedua-duanya, jika sabit kesalahan.

Pegawai polis wanita itu juga didakwa menghina kesopanan seorang lelaki P. Taneswaran, 31, dengan berkata “you tengok badan you, gemuk, botak dan badak sumbu”, di lokasi dan tarikh sama pada 1 tengah hari, mengikut Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya.

Sementara itu di hadapan Majistret Nur Hafizah Rajuni, Timbalan Pendakwa Raya Erneetha Kaur Beghwant Singh turut memaklumkan, pihak pendakwaan telah menyerahkan sebahagian dokumen berkaitan kes kepada pihak pembelaan.

Di mahkamah itu, Sheila berdepan pertuduhan menyebut berkenaan pangkat lans koperal dengan cara tidak wajar kepada Lans Koperal Abdul Arif Farhan Abdul Razak, dengan maksud untuk mengaibkan kehormatannya di lokasi dan tarikh sama pada 1.25 tengah hari, mengikut Seksyen 509 Kanun Keseksaan.

Kedua-dua mahkamah menetapkan 22 Ogos ini untuk sebutan semula kes.

Ketika ditemui pemberita, Sheila berkata beliau mahu berkhidmat untuk masyarakat dan ingin kembali bertugas sebagai pegawai penyiasat di Bukit Aman, bagi membanteras kejahatan dan kes jenayah.–AlHijrah Online


TRELER BAWA MUATAN KERETA BAHARU HILANG KAWALAN DI SEREMBAN

SEREMBAN: Satu kemalangan jalan raya melibatkan sebuah treler berlaku di kilometer 263.1 pada jam 10.15 pagi di Lebuhraya Utara-Selatan arah selatan.

Ketua Polis Daerah Seremban, Asisten Komisoner Nanda Maarof berkata, siasatan awal mendapati kemalangan berlaku apabila sebuah treler jenis Volvo yang membawa muatan enam buah kenderaan jenama Proton pelbagai jenis yang belum berdaftar hilang kawalan.

“Mangsa berbangsa melayu berusia 49 tahun memandu seorang diri sedang bergerak dari arah Tanjung Malim menuju ke arah Johor Bahru.”

“Apabila tiba di lokasi kejadian, treler yang dipandu mangsa telah hilang kawalan lalu melanggar tembok kiri pembahagi lebuh raya seterusnya terbabas ke arah tembok tengah pembahagi lebuh raya,” katanya dalam satu kenyataan hari ini.

Beliau berkata, impak pelanggaran tersebut telah menyebabkan mangsa tercampak keluar dari treler yang dipandu, manakala tiga buah muatan kereta yang dibawa turut tercampak keluar di atas jalan raya.

“Akibat kemalangan, mangsa pemandu treler telah mengalami kecederaan parah di bahagian kepala telah dibawa ke unit kecemasan Hospital Tunku Jaafar Seremban dan menerima rawatan di zon merah.”

Kes disiasat di bawah seksyen 43(1) APJ 1987 dan siasatan masih dijalankan.–AlHijrah Online


74 peratus sempadan antarabangsa darat negara dimuktamadkan

BANGI – Malaysia telah memuktamadkan 74 peratus jarak sempadan
antarabangsa darat negara dengan Thailand, Indonesia dan Brunei pada
tahun lepas, kata Menteri Air, Tanah dan Sumber Asli Dr Xavier
Jayakumar.

Beliau berkata ia merangkumi 2,431 kilometer (km) daripada jumlah
3,257 km melalui projek penandaan dan pengukuran sempadan darat dan
antarabangsa Malaysia.

Selebihnya iaitu kira-kira 826 km atau 26
peratus masih belum dimuktamadkan, kerana proses rundingan masih
berjalan kerana terdapat isu tuntutan wilayah yang bertindih dengan
negara-negara jiran, katanya.

“Rundingan adalah bagi menyelesaikan isu persempadan darat di
sembilan kawasan yang masih lagi menjadi pertikaian antara Malaysia dan
Indonesia. Rundingan menunjukkan impak yang positif,” katanya kepada
pemberita selepas menyampaikan Anugerah Perkhidmatan Cemerlang KATS 2018
 di sini hari ini.

Lima kawasan yang masih dalam rundingan ialah
di sektor Sabah-Kalimantan Utara, dan empat lagi kawasan di sektor
Sarawak-Kalimantan Barat, katanya.

Bagi sempadan
Malaysia-Thailand, beliau berkata anggaran kawasan sepanjang empat km di
 Bukit Jeli, masih belum dapat diselesaikan dan dalam proses rundingan
antara kedua-dua negara.

Manakala kerja-kerja penandaan dan pengukuran sedang giat dijalankan secara bersama bagi sempadan Malaysia-Brunei, katanya.

Dalam
 pada itu, katanya kerajaan telah memuktamadkan sempadan maritim
sepanjang 3,990 km atau 69 peratus daripada jumlah keseluruhan sepanjang
 5,749 km, dan selebihnya masih dalam proses rundingan ekoran
terdapatnya tuntutan wilayah maritim yang bertindih.

“Jabatan Ukur dan Pemetaan Malaysia (Jupem) telah menghadapi cabaran
getir menzahirkan kedaulatan sempadan negara di perairan Malaysia
seperti Laut China Selatan, Selat Melaka dan Laut Sulawesi. Kedaulatan
negara di kawasan ini akan sentiasa dicabar oleh negara jiran, kerana
khazanah laut kaya dengan petroleum dan gas asli,” katanya.

Pada
majlis itu, seramai 854 pegawai daripada jabatan dan agensi di bawah
kementerian menerima APC, 21 menerima Anugerah Lama Berkhidmat, manakala
 dua projek menerima Anugerah Khas Menteri kerana memberi sumbangan yang
 siginifikan kepada perkhidmatan awam dan negara.

Dua projek itu  adalah Projek Penandaan dan Pengukuran Sempadan Darat Negeri dan  Antarabangsa serta Peta Baru Malaysia, dan Projek Penggubalan Rang  Undang-Undang Sumber Air. – SINAR HARIAN


KOMUNIKASI SEKSUAL: KES SAFIEY ILIAS DIPINDAH KE MAHKAMAH AMPANG, DISEBUT SEMULA PADA 27 OKT

KUALA LUMPUR: Mahkamah Sesyen di sini hari ini menetapkan 27 Okt depan untuk sebutan kes usahawan kosmetik Safiey Ilias yang didakwa atas dua pertuduhan termasuk melakukan amang seksual bukan fizikal terhadap seorang remaja lelaki melalui aplikasi Instagram.

Hakim Wan Mohd Norisham Wan Yaakob membuat keputusan itu selepas Timbalan Pendakwa Raya Nurhashimah Hashim memohon tarikh sebutan seterusnya untuk serahan dokumen berkaitan kes tersebut.

Terdahulu, Nurhashimah memaklumkan bahawa Safiey Ilias, atau nama sebenarnya Mohd Safiuddin Ilias, 28, telah didakwa di Mahkamah Sesyen Putrajaya pada Mac lepas namun kes itu dipindahkan ke Mahkamah Ampang dan hari ini adalah sebutan kali pertama di Mahkamah Ampang.

Penyanyi lagu ‘Syinta Gila’ itu, yang diwakili peguam Harjeet Singh Sidhu, mengaku tidak bersalah atas pertuduhan berkomunikasi secara seksual dengan mangsa menerusi aplikasi Instagramnya di kediamannya di Bandar Baru Bangi pada 9 pagi 9 Jun 2021.

Dia juga mengaku tidak bersalah atas pertuduhan melakukan amang seksual bukan fizikal dengan menggoyang-goyangkan payu daranya di hadapan mangsa di lokasi, masa dan tarikh sama.

Safiey Ilias didakwa mengikut Seksyen 11(1)(a) Akta Kesalahan-Kesalahan Seksual Terhadap Kanak-Kanak 2017 yang membawa hukuman maksimum penjara tiga tahun dan Seksyen 15 (a)(i) yang membawa hukuman maksimum penjara 10 tahun atau denda RM20,000 atau kedua-duanya, jika sabit kesalahan.

Media sebelum ini melaporkan polis menerima laporan berhubung dua pemilik akaun dikenali sebagai ‘safieyillias94’ dan ‘pipinatasha’ yang berpakaian mencolok mata semasa mengadakan sesi perbualan sidang video secara langsung bersama rakannya di Instagram yang disertai dua kanak-kanak bawah umur.–AlHijrah Online


Belajar Jawi – Jangan ego terima hakikat

KEPUTUSAN muktamad kerajaan untuk memperkenalkan seni khat dan tulisan
Jawi bagi mata pelajaran bahasa Melayu Tahun Empat dibuat setelah mengambil
kira pelbagai aspek yang menguntungkan rakyat pelbagai bangsa.

Justeru itu amatlah tidak wajar bagi sesetengah pihak yang menentang
keputusan ini tanpa mengkaji terlebih dahulu tujuannya dan ia boleh disifatkan
sebagai sikap bodoh sombong.

“Tidak kenalah kalau segelintir pihak dalam DAP dan pertubuhan tertentu
untuk menentang penulisan khat. Penulisan khat suatu seni yang tinggi dan saya
fikir kita boleh teruskan,” kata Tun Dr Mahathir Mohamad dalam sesi dialog
bersama penuntut Institut Pengajian Tinggi (IPT) sempena Townhall Semarak
Merdeka di Hotel Hatten, Melaka, Sabtu lalu.

Selain bersikap buta sejarah, penentangan oleh golongan yang boleh
digelar ultra kiasu ini sangat bertentangan dengan usaha kerajaan untuk menyatu
padukan masyarakat berbilang kaum melalui bahasa dan tulisan yang memang
terbukti mampu mewujudkan keharmonian negara ini.

Hal ini diakui oleh seorang pencinta tulisan Jawi berbangsa Cina, Kang
Tok Kiew, 72 yang membesar dalam kelompok orang Melayu di Kampung Chekok Tok
Chuba, Machang, Kelantan. Dia yang terkenal dengan panggilan Mek dalam kalangan
orang Melayu boleh menulis Jawi dengan baik kerana belajar tulisan itu sejak
kecil lagi.

Menurut Mek yang pernah ditemuramah oleh Harian Metro pada tahun 2016,
pada sekitar tahun 1950, unsur perpaduan selalu ditekankan oleh cikgu dan
mereka diajar untuk hidup harmoni tanpa membeza-bezakan mana-mana kaum.

“Ia adalah tulisan yang menyatukan kami ketika itu. Hingga kini, walau
sudah lebih 60 tahun meninggalkan persekolahan, Mek tahu menulis dan baca Jawi.

“Rasanya Mek lebih mahir Jawi daripada bahasa Mandarin walaupun ia
bahasa komunikasi di rumah,” katanya.

Apa yang disuarakan Mek itu juga diakui oleh Lee Guan Hooi, 61 yang merupakan
kaum Cina pertama yang mencipta Kaedah Jawi Mesra Pengamal Rumi. Beliau yang pada
awalnya memesrai tulisan Jawi untuk lebih memahami dokumen pejabat yang ditulis
dalam skrip bekerja sebagai Pembantu Penerangan Kanan, Cawangan Perancangan dan
Penyelidikan di Jabatan Penerangan Kelantan pada tahun 2005.

Lee berusaha memotong artikel Jawi dari makalah Melayu untuk belajar perkataan sehari bagi memudahkan pekerjaannya. Ketabahan Lee sepanjang 25 tahun yang lalu telah diiktiraf apabila beliau telah menerima anugerah Maulidur Rasul untuk penemuannya Kaedah Jawi Berselah Rumi. Lee telah dipanggil oleh pelbagai sektor seperti Kementerian Pendidikan untuk membantu mengajar dan menggunakan kaedahnya.

“Tulisan Jawi sangat indah dan sebab itu saya mahu semua bangsa
mempelajarinya kerana ia sangat unik,” katanya kepada Bernama pada tahun
2005.

Sepanjang usahanya mempelajari Jawi, Lee banyak terhutang budi kepada kawan-kawan Melayu yang banyak membantu, di samping rakan Cina dari pedalaman yang pada waktu itu kebanyakannya membaca akhbar Jawi. Hubungan mereka yang akrab itu menyebabkan Lee jatuh cinta kepada tulisan tersebut. Lee yang juga belajar tulisan khat menggalakkan masyarakat belajar Jawi kerana bimbang ia pupus ditelan zaman apabila generasi baru terutama masyarakat Melayu tidak mahu lagi mempelajarinya.

Kebimbangan Lee itu kini hampir menjadi kenyataan apabila empat tahun
lalu, Ketua Pengarah Perpustakaan Negara Malaysia (PNM), Nafisah Ahmad pernah
mendedahkan terdapat sebanyak 4,600 manuskrip Melayu lama bertulisan Jawi lama
yang masih belum terusik untuk dilakukan sebarang kajian atau usaha-usaha untuk
menterjemahkan ia ke dalam tulisan rumi.

Dalam keasyikan mengejar dan memperkasakan bidang sains dan teknologi,
elemen ketamadunan lama tidak dijadikan sebagai keutamaan dan usaha untuk
memperkasakan tulisan ini semakin kabur.

Walhal melalui penterjemahan terhadap manuskrip lama tersebut, sudah
pastinya ia akan memudahkan generasi baharu memahami segala unsur-unsur yang
menjadikan tulisan ini terbilang di negara ini suatu ketika dahulu. Dan betapa
banyaknya kerugian ilmu yang tertinggal dalam manuskrip ini oleh ketidakcaknaan
kita terhadap tulisan warisan negara.

Justeru itu langkah yang dibangkitkan semula oleh Dr Mahathir melalui Kementerian Pendidikan dengan menjadikan tulisan Jawi sebagai salah satu kurikulum wajar mendapat sokongan padu daripada semua pemimpin yang ingin melihat Malaysia kekal sebagai negara yang hidup dalam perpaduan pelbagai kaum.

Malah lebih dari itu, mereka yang menentang usaha ini sepatutnya malu
kepada Prof. Dr. Kang Kyoung Seok, seorang pakar tulisan Jawi dari Pusan
Universiti of Foreign Studies, Korea yang pernah menyatakan kebimbangannya
sekiranya generasi muda di negara ini semakin melupakan tulisan bangsa mereka
sendiri sehingga menyebabkan berlakunya ketandusan generasi yang mampu
menguasai tulisan Jawi.

Jika seorang bangsa asing yang tinggal jauh dari bumi kita ini menyokong kelestarian tulisan Jawi, bagaimana pula kesetiaan mereka yang menentang tulisan ini diajarkan semula kepada watan negara ini? Usahkan menghargai khazanah negara, sebaliknya menjadi gunting dalam lipatan dalam usaha memajukan negara sendiri.

Walhal suatu ketika dahulu, mereka inilah yang datang berhijrah ke
negara ini dengan membawa bersama tulisan ibunda mereka. Dan sehingga kita
lihat kaum Cina sangat cintakan seni kaligrafi mereka, manakala kaum India pula
dilihat sentiasa mengagungkan bahasa Tamil tanpa dihalang oleh kerajaan.

“”Tulisan bahasa Cina tidak dibenarkan di negara lain termasuk
Filipina, Indonesia dan Thailand. Ini adalah sesuatu yang istimewa (di
Malaysia) kerana tidak pernah menghalang penggunaan tulisan kaum masing-masing,”
kata Dr Mahathir lagi.

Jawi itu hanya tulisan, bukannya agama. Khat itu pula suatu seni tulisan. Maka, ketakutan apakah sedang dialami mereka yang menentang ini?


GURU, KANAK-KANAK CEDERA KERETA REMPUH TASKA

KEMAMAN: Seorang guru dan seorang dua kanak-kanak cedera selepas sebuah kereta jenis Proton Exora merempuh dinding Taska Kasih Bonda di Pengkalan Sir di sini.

Dalam kejadian kira-kira jam 7.15 pagi tadi, mangsa Nurul Ain Idris, 31, cedera pada bahagian lutut.

Dua anak asuhannya yang masing-masing bayi lelaki berusia setahun dan kanak-kanak perempuan berusia tiga tahun pula luka pada bahagian badan, tangan dan kepala.

Pelanggaran tersebut menyebabkan sebahagian dinding taska runtuh dengan separuh kenderaan Proton Exora masuk ke dalam premis jagaan kanak-kanak itu.

Dua mangsa cedera telah dibawa ke Hospital Kemaman untuk rawatan.

Ketua Polis Daerah Kemaman, Superintendan Hanyan Ramlan berkata siasatan awal mendapati kenderaan Proton Exora itu milik seorang pesara kerajaan yang menetap berhadapan premis taska tersebut

Lelaki berusia 72 tahun itu dipercayai tertekan pedal minyak sewaktu mengundur kenderaan menyebabkan dia hilang kawalan lalu kenderaan merempuh taska itu.

Ujar Hanyan kes disiasat mengikut Seksyen 42 (1) Akta Pengankutan Jalan 1987. — AlHijrah Online


IDEOLOGI WOODSTOCK & KEGANASAN DAESH


KADAR ZAKAT FITRAH PERAK RM7 HINGGA RM21

IPOH: Mesyuarat Jawatankuasa Fatwa Negeri Perak pada 6 hingga 8 Dis lepas telah menetapkan harga bagi zakat fitrah untuk tahun 1444H/2023M dengan tiga pilihan harga iaitu RM7, RM14 dan RM21.

Ketua Pegawai Eksekutif MAIPk, Shahrul Azam Shaari berkata harga minimum perlu dibayar oleh setiap individu berkewajipan mengeluarkan zakat fitrah adalah sebanyak RM7 dan digalakkan bagi yang menggunakan beras wangi atau seumpama atau setara sebanyak RM14 dan bagi menggunakan beras basmathi atau seumpama atau setara sebanyak RM21.

“Kita menyediakan kutipan bayaran melalui amil yang dilantik melalui kaunter di masjid dan surau termasuk lokasi tumpuan orang ramai seperti kompleks beli-belah, pasar terbuka, stesen minyak dan premis perniagaan serta pejabat kerajaan atau swasta terpilih.

“Selain itu, MAIPk turut melaksanakan sistem amil fitrah lantikan kariah masjid yang bergerak dari rumah ke rumah bagi memudahkan ahli kariah melaksanakan ibadah zakat terutama warga tua,” katanya dalam kenyataan di sini hari ini.

Bagi kemudahan bayaran dalam talian beliau berkata, MAIPk menyediakan beberapa platform seperti Financial Process eXchange (FPX) melalui portal MAIPk, aplikasi GoPayZ, Shopee, Maybank2u dan aplikasi Snap N Pay.

Penyata bayaran zakat fitrah bagi medium bayaran FPX MAIPk dihttps://ezakat.maiamp.gov.my/ boleh dimuat turun terus daripada sistem FPX MAIPk manakala bagi medium bayaran selain FPX MAIPk, penyata bayaran zakat fitrah boleh diperoleh selepas tiga hari transaksi dibuat.


SALURAN ADUAN KHAS BERKAITAN PERKHIDMATAN PENGHANTARAN MAKANAN DITUBUHKAN

HULU TERENGGANU: Kementerian Perdagangan Dalam Negeri Dan Hal Ehwal Pengguna (KPDNHEP) mewujudkan saluran aduan khas bagi peniaga dan pengguna membuat sebarang aduan berhubung perkhidmatan penghantaran makanan (p-hailing).

Timbalan Menterinya, Datuk Rosol Wahid berkata, kementerian serius untuk menangani isu-isu berkaitan perkhidmatan itu dan mengambil langkah proaktif untuk menambahbaik ekosistem industri p-hailing.

Beliau berkata, kementerian menerima pelbagai rungutan daripada peniaga dan pengguna mengenai perkhidmatan p-hailing termasuk dakwaan berhubung kelewatan bayaran yang dibuat kepada peniaga.

Menurut Rosol, saluran aduan khas itu akan meningkatkan kecekapan dan memudahkan pihaknya mengenal pasti kes dan isu yang dibangkitkan untuk diambil tindakan lanjut.

Beliau berkata, sehingga Ogos tahun ini sebanyak 946 aduan telah diterima mengenai perkhidmatan Food Panda dan 43 aduan berkaitan Grab Food.

Tambah Rosol, pihaknya juga giat mengadakan libat urus dengan pemain industri p-hailing untuk penambahbaikan industri penghantaran makanan.

Selain itu, KPDNHEP turut menjalankan kajian penggunaan perkhidmatan  p-hailing di kalangan peniaga bagi mendapatkan maklumat sokongan untuk mencari kaedah penyelesaian terhadap isu-isu yang timbul.

“Jadi kita wujudkan saluran aduan khas tersebut supaya bukan sahaja peniaga malah pengguna yang mempunyai sebarang masalah boleh mengemukakan aduan kepada kita dan akan disiasat untuk diambil tindakan,” katanya selepas merasmikan jualan Koperasi Rakyat Felda Bukit Bading di bangunan Koperasi Felda Bukit Bading, Ajil siang tadi.


REMAJA SUNTIK MERKURI UNTUK JADI ‘SUPERHERO’

INDIA: Seorang remaja lelaki berusia 15 tahun sengaja menyuntik dirinya dengan cecair merkuri hanya kerana mahu menjadi seperti salah seorang watak Marvel Cinematic Universe, Mercury daripada filem X-Men.

Namun, perbuatannya membawa padah selepas remaja tersebut terpaksa berdepan dengan ulser yang semakin memburuk di bahagian kiri tangannya.

Pada awalnya, ibu bapa remaja tersebut tidak mengetahui perbuatan anaknya itu dan hanya menganggap ulser biasa.

Selepas membawanya ke salah sebuah hospital tempatan untuk mendapatkan rawatan, pihak hospital mendapati ulser berkenaan berpunca daripada merkuri yang disuntiknya.

Menurut laporan kesihatan Pusat Maklumat Nasional Bioteknologi tempatan, remaja tersebut telah menyuntik dirinya sebanyak tiga kali menggunakan cecair merkuri yang dikeluarkan daripada thermometer.

Selain cecair merkuri, remaja terbabit juga pernah membiarkan dirinya digigit labah-labah untuk mengubah dirinya menjadi adiwira Spider-Man.–AlHijrah Online


MENUJU ARAFAH: MENELUSURI KEINDAHAN PERJALANAN HAJI UMAT ISLAM

KUALA LUMPUR: Sempena Aidiladha 1443H, TV Alhijrah membawakan program bual bicara Menuju Arafah yang menelusuri keindahan perjalanan haji umat Islam.

Menuju Arafah akan bersiaran sebanyak tiga kali pada 9 Julai 2022 dengan setiap siaran akan dihoskan oleh pengacara berbeza.

Siaran pertama pada jam 10.00 hingga 11.45 pagi akan dihoskan  Naufal Hatta dan Adi Akma bersama-sama panel Ustaz Shahrizan dan Ustaz Nabil Ahmad.

Di samping menimba ilmu, rancangan ini membawakan konsep di mana penonton boleh bertanyakan soalan kepada panel jemputan.

Seterusnya, ia disambung dalam siaran kedua Menuju Arafah pada jam 2.00 hingga 4.00 petang yang menampilkan hos Amie Sofia dan Ustazah Asni serta panel jemputan khas Ustazah Isfadiah.

Antara tetamu jemputan ialah Datin Fauziah Gous, Shamsul Ghau Ghau dan Hafiz Hamidun. Terdapat juga persembahan istimewa yang dibawakan khas.

Siaran kemuncak ialah Kemuncak Munajat Arafah pada jam 5.00 hingga 7.00 petang yang dihoskan Ustaz Zul Ramli dan Ustaz Roslan Mohamed.

Siaran ini akan turut berlintas langsung dari Makkah bersama dengan Ustaz Asyraff Suarin.

Oleh itu jangan lupa saksikan tiga program Menuju Arafah bermula jam 10 pagi, Sabtu, 9 Julai. – AlHijrah Online


OIC ADAKAN MESYUARAT TERGEMPAR BERKAITAN ISU PALESTIN PADA ISNIN – SAIFUDDIN

KUANTAN: Pertubuhan Kerjasama Islam (OIC) akan mengadakan mesyuarat tergempar Jawatankuasa Eksekutif badan itu bagi membincangkan isu membabitkan kekasaran Israel terhadap umat Islam Palestin di Masjid Al-Aqsa pada Isnin ini.

Menteri Luar Datuk Seri Saifuddin Abdullah berkata Duta Besar Malaysia ke Arab Saudi Datuk Abd Razak Abdul Wahab akan mewakili negara pada mesyuarat itu yang berlangsung di Jeddah.

“Mesej pertama yang nak disampaikan ialah tamatkan apa yang sedang berlaku, kedua kita gesa negara-negara OIC dan masyarakat antarabangsa untuk label Israel sebagai negara aparteid.

“Kita amat dukacita dan kesal dengan kekejaman Israel, perlakuan kasar mereka keterlaluan terhadap masyarakat Palestin sejak Jumaat lepas dan masih berterusan,” katanya dalam sidang media pada Majlis Iftar dan Ramah Mesra Bersama Orang Kurang Upaya (OKU) Parlimen Indera Mahkota hari ini.

Sabtu lepas, Malaysia mengutuk sekeras-kerasnya serangan tentera Israel ke atas penduduk awam dan Jemaah Palestin di Masjid Al-Aqsa.

Saifuddin berkata beliau telah menulis surat rasmi kepada Setiausaha Agung Pertubuhan Bangsa-Bangsa Bersatu, Setiausaha Agung OIC, Setiausaha Negara Amerika Syarikat dan Setiausaha Luar United Kingdom untuk mendapatkan bantuan bagi menghentikan keganasan Israel.

“Saya juga telah menghubungi Menteri Luar beberapa negara yang kita jangka boleh membantu hentikan segera tindakan zalim Israel ke atas umat Islam yang hanya ingin beribadah di Majis Al-Aqsa,” katanya.

Beliau memaklumkan turut menghubungi Menteri Luar Palestin Riyad al-Maliki dan Ketua Biro Politik Hamas Ismail Haniyeh pada Ahad lepas secara telesidang serta menyampaikan solidariti Malaysia kepada Palestin yang dibalas dengan ucapan terima kasih kedua-dua pemimpin.

Saifuddin turut memaklumkan jenazah pelajar jurusan pergigian Universiti Alexandria Mesir Husna Solehah Mohd Salleh, 21, selamat dikebumikan di Tanah Perkuburan Malaysia di Kaherah hari ini.

Pelajar tahun tiga dari Kelantan itu sebelum ini dimasukkan ke Hospital Elite, Alexandria pada 7 April lepas dan dirawat di Unit Rawatan Rapi akibat tuberculosis atau tibi sebelum meninggal dunia semalam.

Saifuddin juga berkata pejabat Parlimen Indera Mahkota akan menubuhkan Unit OKU dan kumpulan sukarelawan pengamal bahasa isyarat bulan depan bagi membantu golongan itu mendapatkan bantuan sewajarnya.

Terdahulu, beliau menyampaikan sumbangan kepada 50 OKU untuk persiapan raya. –AlHijrah Online


VOKALIS XPDC MENINGGAL DUNIA

KUALA LUMPUR: Penyanyi kumpulan rock XPDC, Syed Ismail Syed Ibrahim atau Mael, 55, meninggal dunia di Hospital Muar, sebentar tadi.

Perkara tersebut disahkan anaknya Sharifah Irfatasha menerusi satu kiriman teks di WhatsApp.

“Adalah dengan amat sedihnya dimaklumkan bahawa bapa saya meninggal dunia di Hospital Muar pada Khamis, 27 April 2023, lebih kurang jam 9.30 malam,” lapor media.

Khabar duka itu juga disahkan pengurus kumpulan rock tersebut.–AlHijrah Online


PAKISTAN: 20 TERBUNUH VAN TERJUNAM DALAM SUNGAI

KARACHI: Sekurang-kurangnya 20 individu terbunuh selepas sebuah van penumpang terjunam ke dalam Sungai Indus di utara Pakistan hari ini, demikian menurut laporan pihak berkuasa dan media tempatan.

Agensi berita
Anadolu melaporkan van yang membawa 25 penumpang itu terjunam ke dalam sungai
di daerah Skardu, destinasi pelancongan terkenal, yang bersempadan dengan
China.

Ghulam Murtaza, penolong pesurujaya daerah memberitahu pemberita yang insiden itu berlaku ekoran van terbabit dipandu laju iaitu punca kebiasaan bagi kemalangan berlaku di wilayah pergunungan itu.

Stesen penyiar tempatan GNN pula melaporkan 12 mayat telah dijumpai
pasukan penyelamat dengan lima mangsa cedera diselamatkan.

Pencarian lapan lagi mangsa sedang dijalankan, demikian laporan stesen penyiar itu.

Murtaza berkata situasi kecemasan diisytiharkan di hospital daerah
terbabit. – Terjemahan AlHijrah Online


TIADA KICAP ABC MENGANDUNGI SULFUR DIOKSIDA DIKESAN DALAM NEGARA

KUALA LUMPUR: Tiada sampel produk kicap soya termasuk Kicap Soya Manis dan Sambal Sos Ayam Goreng jenama ABC di negara ini dikesan mengandungi sulfur dioksida berdasarkan pemantauan di semua pintu masuk dan pasaran tempatan dari Jun 2021 sehingga kini.

Ketua Pengarah Kesihatan Tan Sri Dr Noor Hisham Abdullah berkata semakan ke atas data Sistem Maklumat Keselamatan Makanan Malaysia (FoSIM) mengesahkan produk itu yang ditarik dari pasaran Singapura kerana mengandungi sulfur dioksida tidak diisytiharkan atau dilabel pada pembungkusan, turut diimport ke negara ini.

“Sejak Jun 2021 arahan Tahan Uji Lepas (TUL) dikenakan ke atas produk berkenaan di semua pintu masuk negara.

“Arahan pelabelan semula atau arahan untuk dihantar semula ke negara asal turut dikeluarkan sekiranya tidak mematuhi keperluan pelabelan termasuk pelabelan sulfur dioksida,” katanya dalam kenyataan hari ini.

Dr Noor Hisham berkata sulfur dioksida diklasifikasi sebagai bahan pengawet yang dibenarkan dalam makanan tertentu dan pada paras tertentu di bawah Peraturan-Peraturan Makanan 1985 dan ia tidak berbahaya kepada manusia apabila digunakan pada kepekatan yang dibenarkan.

Bagaimanapun, sulfur dioksida boleh menyebabkan kesan alergi kepada sesetengah individu yang menghidap lelah atau asma apabila terhidu atau tertelan. dan kandungan sulfur dioksida melebihi 10 miligram bagi setiap kilogram hendaklah diisytihar atau dilabelkan.

Kementerian Kesihatan sentiasa peka dan prihatin terhadap perkara yang boleh mengancam kesihatan pengguna dan orang ramai yang mempunyai sebarang maklumat atau kemusykilan mengenai  isu-isu keselamatan makanan boleh menghubungi Pejabat Kesihatan Daerah terdekat.


MANGSA BANJIR DI PPS DIPERUNTUK RM25 SEHARI

PASIR MAS: Mangsa banjir yang ditempatkan di Pusat Pemindahan Sementara (PPS) akan menerima peruntukkan oleh kerajaan sebanyak RM25 sehari.

Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusuf berkata, peruntukan tersebut meliputi bekalan makanan berkhasiat tiga kali sehari kepada mangsa yang akan diselaraskan Jabatan Kebajikan Masyarakat (JKM).

“Kerajaan sentiasa memastikan kebajikan mangsa banjir dijaga terutama dalam tempoh pandemik COVID-19.

“Mangsa banjir juga perlu sentiasa menjaga kebersihan dan mengamalkan prosedur operasi standard (SOP) yang ditetapkan agar tidak berlaku sebarang penularan wabak COVID-19,” katanya selepas membuat lawatan ke PPS Sekolah Kebangsaan (SK) Tok Deh, di sini hari ini.

Sementara itu, Siti Zailah menasihatkan mangsa banjir agar tidak menyembunyikan status sekiranya positif COVID-19 kerana tindakan itu boleh menyebabkan berlaku penularan dan memberi kesan kepada orang lain.

“Di PPS memang kita sediakan kakitangan Kementerian Kesihatan Malaysia (KKM) untuk membuat pemeriksaan kepada mangsa dan turut menyediakan SOP khusus di PPS bagi memastikan keselamatan semua mangsa,” katanya.

Setakat jam 12 tengah hari, jumlah mangsa banjir di Rantau Panjang dekat Pasir Mas yang ditempatkan di PPS SK Tok Deh kekal 33 orang yang melibatkan enam keluarga.—AlHijrah Online


GANDINGAN CAPYBARA DAN ‘SI PENYAMAR’ LONJAK BILANGAN PENGUNJUNG ZOO NEGARA

KUALA LUMPUR: Cuaca tengah hari itu panas serta lembap. Kelihatan beberapa orang pengunjung Zoo Negara berjalan santai, sebelum berhenti sejenak untuk melihat sekumpulan capybara mengunyah pucuk dan daun di atas papan kayu, terletak sekitar dua meter dari tanah.

Capybara yang merupakan spesies rodensia, turut digelar tikus gergasi.

Kepungan capybara di zoo ini luas, agak rendah sedikit daripada laluan, dengan bahagian belakang ditanam pokok sementara bahagian hadapannya adalah dinding batu.

Di bahagian tengah terletak papan kayu, tempat haiwan itu menikmati hidangan, sementara di bahagian bawah disediakan tempat perlindungan untuk capybara berteduh daripada panas dan hujan. Pihak zoo juga membuat sebuah kolam besar dan cetek untuk capybara berendam bagi menyejukkkan badan.

Sejurus terdengar suara seorang wanita yang merenung tajam ke dalam kepungan capybara sambil berteriak, “Oh, tengok tu, ada seekor kucinglah,” wanita itu menjerit ke arah keluarganya, yang mula merapati wanita itu sambil mengeluarkan telefon bimbit masing-masing. Sasaran lensa kamera telefon sudah tentu si bulus.

Kucing yang disebut wanita itu berwarna oren, duduk di atas belebas, tanpa menghiraukan sesiapa, leka makan tuna hidangan tengaharinya yang diletak di dalam sebuah mangkuk berwarna biru.

Penulis dimaklumkan kucing dan tikus gergasi itu sudah menjadi seakan rakan sekamar sejak dua atau tiga tahun lepas. Keakraban haiwan ini semakin menjadi tarikan kepada pengunjung Zoo Negara, yang menanggung kerugian besar apabila terpaksa menutup sementara operasi akibat sekatan pandemik COVID-19.

Pekerja zoo bagaimanapun tidak pasti bila kucing yang dipanggil Oyen oleh pekerja dan pengunjung, berpindah dan tinggal dengan kumpulan capybara itu. Apa yang mereka tahu ketika zoo ditutup semasa pandemik COVID-19, Oyen akan memunculkan diri semasa waktu haiwan diberi makan.

Nampaknya capybara yang herbivor/maun tidak kisah langsung dengan kehadiran si bulus yang makan daging itu.

“Pertama kali kami temui Oyen, kami tengok bukan main baik kucing tu dengan capybara. Oyen akan datang makan sekali, ” kata Mohd Taufik Yazidbustami, penjaga kanan zoo di Zoo Negara kepada Bernama.

“Masa itu kami ada taruh roti jugalah, roti tu pun kucing makan,” tambahnya.

Pihak zoo lazimnya tidak menggalakkan haiwan berinteraksi dengan haiwan liar kerana boleh membahayakan mereka. Kebajikan haiwan perlu mempunyai lima kebebasan iaitu kebebasan daripada kebuluran dan kehausan; daripada ketidakselesaan; daripada kesakitan, daripada kecederaan dan penyakit; kebebasan menzahirkan tingkah laku normal dan daripada ketakutan serta tekanan.

Setakat ini, kucing dan capybara kelihatan sihat serta gembira dan tidak menunjukkan sebarang tekanan, demikian menurut Naib Presiden Zoo Negara Rosly @ Rahmat Ahmat Lana. Beliau menambah, pihaknya sentiasa memantau kedua-dua spesies itu bagi memastikan kesihatan kedua-duanya terpelihara.

Pekerja zoo membuat keputusan untuk membenarkan persahabatan si kucing dan capybara. Oyen juga sudah mula diberikan makanan sendiri dan bukan sahaja roti.

JADI KAWAN BAIK

COVID-19 menjalin persahabatan antara Oyen dan capybara dan membawa tuah kepada Zoo Negara. Menurut pekerja zoo, si kucing itu mungkin antara haiwan peliharaan yang dibuang di kawasan berhampiran. Zoo Negara dikatakan menjadi tempat popular buangan kucing, malahan sebelum pandemik lagi. Apabila COVID-19 melanda, ramai yang kehilangan pekerjaan dan membuatkan mereka tidak lagi mampu membela haiwan kesayangan mereka.

Zoo Negara, dengan kos operasi sekitar RM1 juta sebulan, juga menerima tamparan hebat dengan dibebani kriris kewangan dalam tempoh beberapa bulan selepas Malaysia dilanda pandemik berkenaan. Bilangan pengunjung ke zoo itu juga menurun kepada sifar apabipa Perintah Kawalan Pergerakan (PKP) dikuatkuasakan, mengakibatkan sumber kewangan Zoo Negara meruncing.

Menurut Rosly, Oyen bernasib baik kerana bukan sahaja mendapat sumber makanan tetapi juga tempat perlindungan dan persahabatan dengan capybara.

“Oyen kelihatan gembira. Tiba-tiba pengunjung terlihat Oyen makan dengan capybara, ini yang istimewanya. Sekelip mata Oyen menjadi begitu popular,” katanya.

Pihak zoo melihat persahabatan dua haiwan yang berlainan spesies ini boleh menjadi tarikan dan menggunakan media sosial untuk mempromosi perkara ini. Video Oyen dan capybara muncul, antaranya dalam akaun Tik Tok Rosly dan akaun rasmi Tik Tok Zoo Negara, di samping Facebook, Instagram dan YouTube pelawat.

Video memaparkan Oyen dan capybara meletup viral di Tik Tok dan Twitter beberapa kali, selepas zoo dibuka semula pada bulan September 2021. Antara video yang viral ialah yang menunjukkan Oyen tidur atau memeluk capybara.

Sebahagian punca terjadi persahabatan dua haiwan ini adalah kerana sifat semula jadi capybara. Capybara yang berasal dari utara dan tengah Amerika Selatan adalah haiwan sangat sosial, dan serasi dengan banyak haiwan, termasuk anjing dan itik.  Sementara Oyen, menurut kepercayaan umum, kucing berwarna oren memang mudah mesra tetapi bengap.

Menurut Rosly, kehadiran Oyen menjadikan tempat kepungan capybara salah satu tempat haiwan paling popular di zoo berkenaan.

Beliau memberitahu Bernama, pihak zoo sedang memikirkan untuk menambah nama Oyen kepada papan tanda capybara di hadapan kepungan itu.

“Majoriti pengunjung zoo ini sedar akan perkara ini. Ramai yang datang untuk mengambil gambar Oyen dan capybara tetapi tak semua berjaya mengambil gambar itu. Kalau mereka bernasib baik dan datang pada waktu makan tengahari, mereka dapatlah ambil gambar,” katanya.

Makanan diberikan sebanyak dua kali sehari iaitu pada pukul 9:30 pagi dan 2:30 petang.

Beberapa orang pengunjung yang Bernama temui ketika berkunjung ke Zoo Negara nampaknya tidak tahu akan kewujudan Oyen. Selepas diberitahu sudah tentu semuanya berasa teruja mengetahui si kucing tinggal dengan capybara.

“Memang kami tak tahu tentang si kucing itu. Kami datang nak tengok capybara dan kucing menjadi bonus. Mungin capybara ni mudah untuk berkawan, kalau tidak tentu kucing tu dah lari, betul tak?” kata Seth Deister, pelancong dari Seattle, Washington, Amerika Syarikat.

KEPENTINGAN ZOO

Menurut Rosly, keadaan di Zoo Negara kini semakin bertambah baik sejak tempoh muram PKP, apabila zoo berhadapan risiko untuk ditutup. Ketika itu, pihak zoo hanya mempunyai dana kecemasan yang boleh bertahan selama tiga bulan sahaja untuk menjaga dan memberi makan haiwan yang ada di zoo.

Bilangan pengunjung merudum pada tahun 2020 dan 2021 akibat beberapa kali perintah berkurung, kepada sekitar 182,000 setahun. Pada tahun 2022, apabila sekatan pandemik dilonggarkan, bilangan pengunjung meningkat kepada lebih 430,000 orang dan mengatasi jumlah kira-kira 350,000 pengunjung, sebelum pandemik.

Derma daripada orang awam dan syarikat korporat menampung sebarang kekurangan pada tempoh berkenaan. Kerajaan Malaysia menyumbang hampir RM10 juta kepada Zoo Negara antara tahun 2018 dan 2022.

Rosly memberitahu Bernama, keadaan kewangan Zoo kini seimbang antara kos dan keuntungan dan mereka perlu meningkatkan jumlah keuntungan bagi bersiap siaga untuk sebarang kecemasan.

“Kami mahu lebih ramai orang datang ke zoo sebab kami perlu membayar untuk barang pameran serta kos selenggaraan zoo dan haiwan,” tambahnya.

Dalam masa yang sama, zoo bukanlah tanpa kontroversi. Aktivis hak asasi haiwan berpandangan haiwan berhak kepada kebebasan dan tinggal secara liar. Mereka mendakwa pihak zoo mengeksploit dan mendera haiwan dengan berlindung di sebalik program pendidikan.

Aktivis hak asasi haiwan juga berhujah bahawa zoo tidak lagi ada kegunaan kerana dokumentari dan program TV boleh mendidik kanak-kanak untuk menghargai alam semula jadi dan hidupan liar, dengan lebih baik.

Bekas Presiden Persatuan Alam Semula Jadi Malaysia (MNS), Prof Dr Ahmad Ismail bagaimanapun tidak bersetuju dengan pandangan berkenaan. Beliau menekankan zoo adalah penting bukan sahaja untuk mendidik dan memperkenalkan haiwan kepada orang ramai, terutama haiwan yang terancam tetapi juga untuk melaksanakan projek pemuliharaan.

“Kita perlu memulihara tapir, sebagai contoh. Kita juga perlu memulihara harimau. (Orang ramai) tidak tahu tentang harimau, tapir dan juga kura-kura. Tahap kepekaan dan kebimbangan tentang hidupan liar di negara ini masih rendah, itulah sebabnya mengapa kita masih menghadapi konflik antara manusia dan gajah dan harimau,” katanya.

Bagaimanapun, beliau tidak pasti sama ada kucing tinggal dengan capybara satu idea yang bagus, kerana interaksi kedua spesies itu mungkin boleh menukar tingkah laku normal capybara.

“Dalam kepungan, mungkin comel melihat kucing dan capybara tetapi untuk sesetengah pencinta alam semula jadi, mereka tak suka dengan keadaan itu. Mereka mahu lihat haiwan berkelakuan seperti mana mereka dalam alam semula jadi mereka,” katanya.

Beliau menambah, menggunakan persahabatan si kucing dan capybara mungkin ada manfaatnya dalam jangka panjang, sekiranya ia boleh menarik lebih ramai pengunjung untuk keperluan kewangan Zoo Negara. —AlHijrah Online


AYOB KHAN, ISTERI SELAMAT TIBA DARI TANAH SUCI

KUALA LUMPUR: Timbalan Ketua Polis Negara (KPN) Datuk Seri Ayob Khan Mydin Pitchay dan isteri Datin Seri Zalena Mohd Ariffin selamat kembali ke tanah air selepas selesai mengerjakan ibadah haji.

Menurut catatan Facebook Polis Diraja Malaysia (PDRM) Ayob Khan dan isteri tiba di di Lapangan Terbang Antarabangsa Kuala Lumpur (KLIA) kira-kira 5.20 petang semalam.

Ketibaan beliau disambut dengan bacaan doa yang dipimpin Ketua Bahagian Siasatan Jenayah Komersil, Ibu Pejabat Polis Daerah (IPD) KLIA, ASP Mohd Shah Rizan Samsudin.

Turut hadir, Timbalan Pengarah Cawangan Khas II Bukit Aman, Datuk Abdul Aziz Abdul Majid, Timbalan Ketua Polis IPD KLIA, Superintendan Nawi Yunus, para pegawai kanan PDRM serta ahli keluarga Timbalan KPN. — AlHijrah Online


ILMUAN ISLAM TERSOHOR, PROF. EMERITUS TAN SRI DR MOHD KAMAL HASSAN MENINGGAL DUNIA

KUALA LUMPUR: Ilmuan Islam terkemuka tanah air, Profesor Emeritus Tan Sri Dr. Mohd Kamal Hassan, 80, meninggal dunia hari ini.

Allahyarham yang juga Pengerusi Institut Kefahaman Islam Malaysia (IKIM) menghela nafas terakhir jam 2.27 pagi hari ini.

Jenazahnya akan dikebumikan di Tanah Perkuburan Islam Bandar Baru Bangi (Sungai Tangkas).

Allahyarham sebelum ini menjalani siri prosedur perubatan dan dilapor mengalami komplikasi sebelum meninggal dunia.

Profesor Emeritus Tan Sri Dr Mohd Kamal dilantik sebagai Pengerusi IKIM pada 24 Februari 2022.

Profesor Emeritus Tan Sri Dr Mohd Kamal merupakan seorang tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan.

Allahyarham dilahirkan pada tahun 1942 di Pasir Mas, Kelantan dan memiliki Ijazah Sarjana Muda Pengajian Islam di Universiti Malaya pada tahun 1965, sebelum menyambung pengajian di peringkat Sarjana dan Ijazah Doktor Falsafah dari Columbia University, New York pada tahun 1975.

Allahyarham juga pernah menerajui Universiti Islam Antarabangsa Malaysia (UIAM) sebagai Rektor pada tahun 1999 sehingga 2006.

Beliau turut berperanan sebagai Pengerusi, Lembaga Penasihat Penyelarasan Pelajaran dan Pendidikan Agama Islam (LEPAI), sebuah lembaga yang ditubuhkan dengan perkenan Majlis Raja-Raja. -AlHijrah Online


KTMB lancar MyRailtime untuk kemudahan pengguna

KUALA LUMPUR – Sebagai menyahut
cabaran digital dalam era sumber maklumat sentiasa berada di hujung jari,
Keretapi Tanah Melayu Berhad (KTMB) melancarkan aplikasi ‘MyRailtime’ bagi
membantu orang ramai menyemak jadual perjalanan, waktu ketibaan dan pelepasan
perkhidmatan KTM Komuter di Lembah Klang dan Tanjung Malim mengikut waktu
sebenar.

Sinar Harian yang memetik laporan
Bernama menyebutkan Menteri Pengangkutan, Anthony Loke Siew Fook berkata
aplikasi yang boleh dimuat turun menerusi telefon pintar sama ada Google Play
Store dan IOS lain itu dijangka memudahkan penumpang menyemak jadual perjalanan
kereta api mengikut masa sebenar (real-time) bermula dengan perkhidmatan KTM
Komuter.

“Penggunaan aplikasi ini
membolehkan pengguna mendapatkan maklumat tepat mengenai masa pelepasan dan
ketibaan tren KTM Komuter terutama bagi mereka yang menggunakan kemudahan
pengangkutan awam berkenaan setiap hari.

“Kita juga bercadang
memperluaskan penggunaan sistem digital dalam pengoperasian tren serta
penyediaan kemudahan nilai tambah seperti wifi dalam tren Skypark Link dan ETS,
mod pembayaran tanpa tunai bagi KTM Komuter di Lembah Klang sejak 10 Sept
lalu,” katanya ketika berucap pada majlis pelancaran MyRailtime di KL Sentral
di sini, hari ini.

Turut hadir Ketua Pegawai
Eksekutif KTM Berhad Mohd Rani Hisham Samsudin dan Ketua Pengarah Agensi Pengangkutan
Awam Darat (APAD) Azlan Shah Al Bakri.

Loke berkata langkah itu selari
dengan hasrat dan aspirasi kerajaan untuk terus meningkatkan lagi mutu
perkhidmatan pengangkutan awam berasaskan rel.

Dalam pada itu, beliau meminta
orang ramai bersabar dan memahami punca utama kelewatan ketibaan tren KTM
Komuter terutama di Lembah Klang adalah kerana kerja menaik taraf landasan
perkhidmatan rel berkenaan.

Beliau berkata fasa pertama kerja
menaik taraf landasan KTM Komuter berkenaan bakal siap pada pertengahan tahun
hadapan, manakala fasa seterusnya beberapa tahun lagi.

“Keadaan itu menyebabkan kadar
kekerapan dan ketibaan KTM Komuter sekarang menjadi 45 minit sekali berbanding
20 minit sebelum ini.

“Jadi dengan adanya penggunaan
aplikasi ini, saya berharap ia dapat membantu pengguna KTM Komuter merancang
perjalanan masing-masing,” katanya.

Sementara itu, Mohd Rani berkata
untuk fasa seterusnya, KTMB dalam usaha mengemas kini aplikasi tersebut secara
berperingkat agar boleh digunakan bagi tren Komuter Utara, ETS dan KTM
Antarabandar (Intercity).

“Ia akan dikemas kini secara
berperingkat dan dijangka boleh diguna pakai untuk semua perkhidmatan mulai
September ini,” katanya.

Beliau berkata KTMB juga
menyasarkan sekurang-kurangnya satu juta pengguna akan menggunakan aplikasi
tersebut menjelang akhir tahun ini berdasarkan statistik penumpang KTM Komuter,
ETS dan KTM Antarabandar (Intercity).


TIADA RUMAH TERBUKA DI KOMPLEKS SERI PERDANA, PM HADIR RUMAH TERBUKA AIDILFITRI MADANI DI TIGA NEGERI

KUALA LUMPUR:  Buat julung kalinya, Majlis Rumah Terbuka Malaysia MADANI bersama Perdana Menteri sempena sambutan Aidilfitri 2023 akan diadakan di tiga negeri iaitu Kedah, Kelantan dan Terengganu.

Jabatan Perdana Menteri (JPM) dalam kenyataan hari ini juga memaklumkan Perdana Menteri Datuk Seri Anwar Ibrahim tidak akan mengadakan Rumah Terbuka sempena sambutan Aidilfitri 2023 pada 1 Syawal 1444H di kediaman rasmi beliau di Kompleks Seri Perdana, Putrajaya.

Menurut kenyataan itu, program anjuran JPM melalui Unit Penyelarasan Lonjakan Prestasi (PACU) selaku penyelaras utama itu diadakan di Kedah pada 29 April, Kelantan (12 Mei) dan Terengganu pada 13 Mei.

“Pelaksanaan program adalah dengan kerjasama kerajaan negeri selaku tuan rumah selain kementerian peneraju turut dilantik bagi membantu pelaksanaan program.

“Program ini akan dihadiri Perdana Menteri sebagai tetamu jemputan utama bagi menyantuni pelbagai lapisan rakyat yang akan berkunjung ke majlis berkenaan. Menteri Besar atau Ketua Menteri juga akan dijemput selain ahli jemaah menteri persekutuan,” menurut JPM.

Menurut kenyataan itu, program di Kedah diangkat sebagai program berstatus nasional dengan jumlah kehadiran pengunjung disasarkan seramai 25,000 orang, manakala sasaran di negeri-negeri lain seramai 15,000 orang di setiap lokasi.

JPM memaklumkan program di Kedah akan berlangsung di Hotel Raia, Alor Setar bermula dari pukul 10 pagi hingga 2 petang, dengan Kementerian Dalam Negeri sebagai Kementerian Peneraju.

“Sementara itu di Kelantan program bertempat di perkarangan Stadium Sultan Muhammad ke-IV bermula dari pukul 7 malam hingga 10.30 malam dengan Kementerian Sumber Asli, Alam Sekitar dan Perubahan Iklim sebagai kementerian peneraju.

“Negeri Terengganu pula akan diadakan pada 13 Mei bertempat di Dewan Al-Muktafi Billah Shah, UNISZA bermula dari pukul 7 malam hingga 10.30 malam, dengan Kementerian Perdagangan Dalam Negeri dan Kos Sara Hidup sebagai kementerian peneraju,” menurut kenyataan itu.

Selain itu JPM memaklumkan Perdana Menteri turut dijangka menghadiri tiga majlis rumah terbuka Aidilfitri yang dilaksanakan Kerajaan Negeri masing-masing iaitu di Selangor, Pulau Pinang dan Negeri Sembilan.–AlHijrah Online


Politikus Hispanik mahu cabar Trump

AUSTIN – AMERIKA SYARIKAT, 14
Januari – Seorang ahli politik Hispanik terkemuka telah mengumumkan
rancangannya untuk bertanding dalam Pilihan Raya Presiden Amerika Syarikat (AS)
2020 bagi menghalang Presiden Donald Trump meneruskan penggal kedua
pentadbirannya, lapor Sinar Online.

“Saya adalah calon untuk presiden
AS. Ada krisis kepimpinan hari ini. Trump gagal untuk menegakkan nilai bangsa
kita yang hebat,” kata bekas Setiausaha Perumahan dan Pembangunan Bandar (HUD),
Julian Castro, 44 ketika membuat pengumuman itu di San Antonio, Texas, semalam.
Jika dilantik, Castro akan menjadi presiden Hispanik pertama dalam sejarah AS.


LANS KOPERAL DIDAKWA TERIMA RASUAH RM250

IPOH: Gara-gara menerima rasuah berjumlah RM250, seorang anggota polis berpangkat Lans Koperal dihadapkan ke Mahkamah Sesyen Ipoh atas dua pertuduhan hari ini.

Tertuduh, Abdul Hadi Abu Bakar, 28 tahun bagaimana pun mengaku tidak bersalah selepas kedua-dua pertuduhan dibacakan di hadapan hakim s. Indra Nehru.

Mengikut pertuduhan, dia didakwa menerima suapan wang tunai RM50 daripada seorang lelaki sebagai dorongan tidak membawa lelaki berkenaan dan pasangannya ke balai polis atas kesalahan khalwat di tempat letak kereta Taman D. R. Seenavasagam, kira-kira jam 2 pagi pada 30 Disember 2019.

Lelaki terbabit turut didakwa bagi pertuduhan kedua menerima suapan berjumlah RM200 daripada lelaki sama atas kesalahan khalwat di belakang bangunan Restoran Nasi Kandar di Taman Fair Park antara pukul 12.30 hingga 12.45 tengah hari, 5 Januari 2021.

Bagi kedua-dua pertuduhan itu, dia didakwa mengikut Seksyen 17 (a) Akta Suruhanjaya Pencegahan Malaysia (SPRM) 2009 dan boleh dihukum di bawah Seksyen 24 Akta sama.

Jika disabitkan kesalahan, tertuduh berdepan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana yang lebih tinggi.

Mahkamah membenarkan jaminan RM5,000 dengan seorang penjamin bagi kedua-dua pertuduhan dan menetapkan 28 Oktober ini untuk sebutan semula kes. – Alhijrah Online / Hamimah Hamid


KAJI SEMULA KADAR TOL LPT2 – AHMAD RAZIF

KUALA TERENGGANU, 19 Julai – Kerajaan Negeri Terengganu akan mengemukakan rayuan kedua kepada Projek Lebuhraya Utara Selatan (PLUS), syarikat konsesi yang mengendalikan Lebuhraya Pantai Timur 2 (LPT2), supaya mengkaji semula kadar bayaran tol yang dikenakan sepanjang LPT2.

Menteri Besar Ahmad Razif Abd Rahman berkata rayuan dibuat bagi memberi pulangan dan keselesaan sama rata kepada pengguna dan pihak konsesi sehinggalah semua kemudahan disediakan di lebuh raya itu.

Beliau berkata setakat ini, hanya stesen minyak sahaja yang belum diwujudkan di lebuh raya itu namun, kebanyakan kedai sudah memulakan operasi.

“Kita terima banyak rungutan tentang kekurangan kemudahan di laluan itu jadi, kita akan merayu kepada PLUS supaya mengurangkan kadar bayaran tol sehingga fasiliti sepenuhnya disiapkan di lebuh raya itu.

“Saya yakin dalam tempoh dua hingga tiga bulan lagi, masalah fasiliti ini dapat diselesaikan,” katanya kepada pemberita pada majlis Rumah Terbuka Wisma Persekutuan di sini, hari ini.

Ahmad Razif berkata kadar bayaran tol yang dikenakan PLUS kepada pengguna LPT2 sama dengan lebuh raya lain yang diselenggara syarikat itu.

PLUS menetapkan kadar Kelas 1 sebanyak RM19.70 dari Plaza Tol Kuala Terengganu ke Plaza Tol Cheneh berdekatan Jabor, yang terletak di sempadan Pahang-Terengganu, berkuat kuasa 15 Julai lepas.

Mengenai aspek keselamatan di LPT2, beliau yakin ia dapat diselesaikan selepas kutipan tol dilaksanakan.

BERNAMA


KEPERLUAN TAULIAH MENGAJAR DEMI PELIHARA AGAMA ISLAM – SULTAN SELANGOR

SHAH ALAM: Sultan Selangor Sultan Sharafuddin Idris Shah menegaskan bahawa keperluan tauliah mengajar agama bukan untuk menghalang atau menyusahkan seseorang yang ingin mengajar agama, sebaliknya ia adalah langkah pencegahan bagi memenuhi maqasid syariah dalam aspek memelihara agama Islam.

Baginda bertitah hanya mereka yang benar-benar mahir dan mempunyai pengetahuan luas mengenai agama Islam sahaja boleh diberikan tauliah untuk mengajar atau berceramah di masjid atau surau di negeri ini.

“Bagi memastikan agama Islam terus terpelihara daripada sebarang anasir penyebaran ajaran salah, fitnah-memfitnah serta bersangka buruk yang boleh menimbulkan kesan negatif terhadap agama, masyarakat dan negara, maka tauliah diperlukan,” titah baginda.

Sultan Sharafuddin yang bertitah menerusi hantaran di Facebook, Selangor Royal Office turut menyeru umat Islam di Selangor agar memahami dan menghayati inti pati khutbah Jumaat bertajuk ‘Tauliah Mengajar , Suatu Keperluan’ yang dibacakan oleh khatib di masjid-masjid seluruh negeri, hari ini.

Baginda turut senada dengan khatib yang menyeru agar semua pemegang tauliah Majlis Agama Islam Selangor (MAIS) perlu mematuhi undang-undang dan arahan yang diberikan oleh pihak berkuasa agama pada setiap masa.

“Mereka juga hendaklah menggunakan tauliah mengajar pada situasi yang betul, bukannya untuk kepentingan dan keuntungan peribadi. Tidak menyelitkan lawak jenaka yang melampau sehingga masyarakat hanya mengingati lawak berbanding ilmu yang disampaikan, yang akhirnya akan menyebabkan masyarakat lebih tertarik kepada penceramah hanya kerana lawaknya tetapi bukan kepada ilmunya,” titah Sultan Selangor.

Baginda turut berpesan kepada para pemegang tauliah supaya tidak mencampuradukkan isu agama dengan politik kepartian dan permusuhan sesama Islam, atau menyelitkan perkara yang cenderung mendatangkan benci atau penghinaan terhadap mana-mana agama, kerajaan dan permusuhan antara beberapa kaum atau golongan penduduk di negara ini.

“Pihak Jabatan Agama Islam Selangor (JAIS) kerap menerima aduan bahawa masih terdapat masjid atau surau yang mengundang penceramah tanpa tauliah. Malah penceramah yang tahu tentang keperluan mendapatkan tauliah di Selangor ini masih terus mencuba untuk memberi ceramah di masjid dan surau tanpa tauliah.

“Apabila kebenaran ceramah di masjid dan surau tidak diberikan atas alasan tiada mempunyai tauliah, pihak berkuasa agama dipersalahkan dan diperlekehkan kononnya menghalang usaha-usaha dakwah dilakukan di masjid dan surau,” titah baginda.

Justeru baginda mengingatkan kepada sesiapa yang ingin mengajar agama atau diundang untuk mengajar di masjid atau surau seluruh Selangor, untuk memohon tauliah mengajar. — AlHijrah Online


BELUM DIWAJIBKAN LETAK PENGAWAL KAWAL MESIN ATM 24 JAM

KUALA LUMPUR, 21 Jun – Pihak bank belum diwajibkan untuk meletakkan pengawal keselamatan selama 24 jam bagi meningkatkan keselamatan mesin pengeluaran wang automatik (ATM) daripada dirompak.
Timbalan Menteri Kewangan Datuk Chua Tee Yong berkata setakat ini, ia bergantung kepada pihak bank untuk melaksanakan langkah keselamatan berkenaan.

Beliau berkata demikian ketika menjawab soalan Senator Khairiah Mohamed pada persidangan Dewan Negara di sini, hari ini. Chua berkata sebanyak 68 kes rompakan mesin ATM dilaporkan berlaku di seluruh negara antara 2011 hingga Mei tahun ini.

Katanya, Bank Negara Malaysia, institusi kewangan, Persatuan Bank-Bank Dalam Malaysia dan Polis Diraja Malaysia sentiasa bekerjasama dalam meningkatkan sistem kawalan dan keselamatan ATM demi memastikan keselamatan dan keselesaan pelanggan sentiasa terjamin.

“Ini juga termasuk pertukaran maklumat tentang lokasi ATM yang berisiko tinggi, data dan statistik terbaharu, teknik atau modus operandi penjenayah serta tindakan yang diambil pihak berkuasa,” katanya.

Sementara itu, Chua berkata setakat ini, sebanyak 268 syarikat dan laman web yang disyaki menjalankan skim haram telah disenaraikan di laman web Bank Negara dan Suruhanjaya Sekuriti Malaysia untuk rujukan umum.

Katanya, langkah itu merupakan sebahagian usaha untuk membendung orang ramai daripada terjebak menjadi mangsa perniagaan haram seperti skim cepat kaya dan pertukaran wang asing serta syarikat perniagaan MLM and pelaburan emas yang tidak diluluskan kerajaan. Beliau turut menasihatkan orang ramai untuk menyemak latar belakang sesebuah syarikat tersebut sebelum menyertainya.

BERNAMA


PBB: Israel lakukan jenayah perang

NEW YORK, 1
Mac – Tentera Israel mungkin telah melakukan jenayah perang ketika bertindak
balas terhadap protes diadakan penduduk Palestin di sempadan Genting Gaza pada
tahun lalu.

Suruhanjaya
Siasatan menyiasat pembunuhan 189 penduduk Palestin antara 30 Mac dan 31
Disember 2018.

Ia
mendapati alasan yang munasabah untuk mempercayai penembak tepat Israel
menembak kanak-kanak, kakitangan perubatan dan wartawan.

Pemangku
Menteri Luar bagaimanapun menolak laporan tersebut.

Sinar Harian
memetik laporan BBC menyebutkan Israel Katz mendakwa Majlis Hak Asasi Manusia
itu mendakwa laporan itu kononnya mencetuskan permusuhan, pembohongan dan berat
sebelah terhadap Israel.

“Tidak ada
yang boleh menafikan hak untuk membela diri dan kewajipan untuk melindungi
rakyatnya terhadap serangan ganas di sempadan,” ujarnya.

Penduduk
Palestin menyertai protes di sepanjang sempadan sejak Mac lalu sebagai
sebahagian daripada demonstrasi Great March of Return sebagai tanda sokongan
terhadap hak pelarian Palestin yang diusir untuk kembali ke tanah air mereka.


ANAK BURUH KASAR CEMERLANG STPM 2021

CHUKAI: Kegigihan seorang anak buruh kasar yang mahu mengubah nasib keluarganya membuahkan hasil apabila meraih keputusan cemerlang dalam peperiksaan Sijil Tinggi Persekolahan Malaysia (STPM) 2021 yang diumumkan hari ini.

Halimatus Sa’diyah Abdul Faal, 20, dari Sekolah Menengah Kebangsaan (SMK) Sultan Ismail di sini berjaya memperoleh keputusan 4A dalam mata pelajaran Bahasa Melayu, Pengajian Am, Geografi dan Ekonomi dengan Purata Nilai Gred Kumulatif (PNGK) 4.0.

Menurut Halimatus Sa’diyah kejayaan diperoleh amat bermakna buat dirinya dan keluarga memandangkan bapanya Abdul Faal Ibrahim, 53, hanya bekerja sebagai buruh kasar dengan pendapatan tidak menentu manakala ibunya Saleha Ashaari, 48, pula berniaga makanan dan minuman secara kecil-kecilan di depan rumah bagi menampung kehidupan mereka 10 beradik.

“Kehidupan kami memang susah kerana ayah kerja tak menentu sedangkan kami 10 beradik semuanya masih bersekolah. Kadang-kadang belanja sekolah terpaksa dicatu.

“Malah setiap hari, ayah terpaksa berulang alik beberapa kali sejauh 40 kilometer dari rumah di Kijal untuk menghantar saya serta adik-beradik yang lain ke sekolah dengan motosikal usang. Jika ada kelas tambahan, ayah terpaksa pula bergegas dari tempat kerja untuk memastikan kami tidak ketinggalan dalam pelajaran,” katanya ketika ditemui pada Majlis Pengumuman Keputusan STPM 2021, di SMK Sultan Ismail di sini hari ini.

Bagaimanapun, kesusahan tersebut tidak menjadikannya lemah, malah anak sulung itu menjadikan ia sebagai motivasi untuk lebih bersungguh-sungguh dalam pelajaran demi mengubah nasib keluarga dan menjadi contoh yang baik kepada adik-adiknya.

“Semua kejayaan hari ini adalah hasil pengorbanan ibu bapa siang dan malam serta berkat bantuan guru serta rakan. Saya tidak lupa jasa mereka dan akan terus berusaha mengejar impian bergelar seorang guru,” katanya.

Sementara itu, seorang lagi pelajar cemerlang sekolah tersebut, Irene Ong Ching Shing, 21, berkata dia amat berterima kasih kepada ibu bapa, guru dan rakan yang banyak memberi motivasi dan membantunya dalam pelajaran.

Kata Irene, kejayaan tersebut sememangnya tidak dijangka kerana dia agak lemah dalam pelajaran dan pernah memasuki kelas peralihan sebelum dapat naik ke Tingkatan Satu.

“Guru-guru dan kawan-kawan banyak membantu terutama dalam subjek Bahasa Melayu yang paling sukar bagi saya. Kejayaan ini akan menjadi pembakar semangat untuk saya meneruskan cita-cita sebagai pemberita,” katanya yang berasal dari Kampung Binjai di sini.

Seperti Halimatus Sa’diyah, Irene turut memperoleh keputusan 4A dalam mata pelajaran Bahasa Melayu, Pengajian Am, Geografi dan Ekonomi dengan Purata Nilai Gred Kumulatif (PNGK) 4.0. –AlHijrah Online


PEMANDU LORI PANGGIL POLIS DENGAN KATA KESAT DITAHAN

KUALA KANGSAR: Gara-gara mengeluarkan kata-kata kesat terhadap anggota polis seorang pemandu lori ditahan di kilometer 50, Jalan Ipoh-Taiping.

Lelaki berusia 48 tahun itu ditahan kerana melakukan provokasi kira-kira pukul 11.10 pagi ketika Op Perdagangan dilakukan Ibu Pejabat Polis Daerah (IPD) Kuala Kangsar.

Difahamkan, kata-kata kesat yang dikeluarkan pemandu lori muatan pasir itu seperti, ‘babi, haram jadah polis dan bodoh polis’.

Ketua Polis Daerah Kuala Kangsar, Asisten Komisioner Omar Bakhtiar Yaacob berkata, provokasi dilakukan suspek tersebut ketika anggota polis mahu mengeluarkan saman terhadapnya.

“Semasa operasi itu, kita telah menahan sebuah lori dan hasil pemeriksaan ke atas kenderaan tersebut mendapati tidak dilengkapi dengan peralatan segitiga keselamatan.

“Semasa anggota hendak mengeluarkan saman, lelaki itu telah mengeluarkan kata-kata kesat dan enggan memberikan kerjasama sebelum tangkapan dibuat ke atas suspek,” katanya.

Menurut Omar Bakhtiar, ujian air kencing turut dilakukan terhadap lelaki itu namun keputusan ujian tersebut masih belum diterima pihaknya.

Jelas beliau, semakan juga sedang dilakukan bagi mengenal pasti sama ada suspek mempunyai rekod jenayah lampau.

“Kes tersebut disiasat mengikut Seksyen 186 Kanun Keseksaan kerana menghalang tugas penjawat awam dan Seksyen 14 Akta Kesalahan Kecil 1955,” katanya.

– AlHijrah Online / Hamimah Hamid


PESAWAT HAWK TERHEMPAS: MEJAR MOHD FAREEZ SELAMAT MENJALANI PEMBEDAHAN

BUTTERWORTH: Juruterbang Tentera Udara Diraja Malaysia (TUDM) Mejar Mohd Fareez Omar yang mengalami kecederaan selepas pesawat Hawk 108 terhempas di Pangkalan Udara Butterworth pada Selasa malam selamat menjalani pembedahan.

Perkara itu dimaklumkan oleh bapa Mohd Fareez, Mejar (B) Omar Deros, 62, ketika dihubungi petang tadi.

Menurut Omar, anaknya telah menjalani pembedahan pada jam 7 petang semalam di Hospital Seberang Jaya bagi merawat kecederaan di bahagian pinggang dan tulang belakang.

Katanya, pembedahan ke atas Mohd Fareez berlangsung selama empat jam bermula jam 7 petang dan tamat pada jam 11 malam.

Mohd Fareez kini ditempatkan di Unit Rawatan Rapi (ICU) untuk pemerhatian dan pemantauan rapi doktor.

Omar yang juga mejar bersara berkata, keluarganya mengucapkan ribuan terima kasih kepada semua pihak yang mendoakan kesihatan Mohd Fareez.

Dia yang sempat berjumpa Mohd Fareez semalam memberitahu, anaknya itu berada dalam keadaan stabil namun masih lemah kerana menanggung kesakitan pada bahagian pinggang dan tulang belakang.

Dalam kejadian jam 10.07 malam Selasa lalu, sebuah pesawat Hawk 108 yang dikendalikan Mohd Fareez dan Kapten Mohamad Affendi Bustamy terhempas di pangkalan udara Butterworth.

Insiden itu menyebabkan juruterbang Kapten Mohamad Affendi terkorban manakala Mohd Fareez mengalami kecederaan.

Kejadian berlaku ketika kedua-dua juruterbang itu sedang menjalani latihan penerbangan malam.

Jenazah Kapten Mohamad Affendi selamat dikebumikan di Tanah Perkuburan Islam Muadzam Shah, Rompin, Pahang, semalam. –AlHijrah Online


BAS BAWA PELAJAR USIM TERBABAS LANGGAR POKOK

SEREMBAN: Sebuah bas persiaran yang membawa pelajar Universiti Sains Islam Malaysia (USIM) terbabas lalu melanggar sebatang pokok dalam satu kemalangan di Bandar Baru Nilai, di sini pagi tadi.

Pegawai Bomba Kanan II Balai Bomba dan Penyelamat Nilai Raihan Che Mat berkata pihaknya menerima panggilan kejadian itu pada kira-kira 7.40 pagi.

Dalam kejadian itu, empat pelajar USIM masing-masing mengalami kecederaan di tangan dan di bahagian tulang belakang.

“Bas itu membawa 17 pelajar dan sedang dalam perjalanan ke USIM.

“Kami menerima laporan mengenai tumpahan minyak di atas jalan raya berhadapan McDonald’s di Bandar Baru Nilai dan bas dipercayai terbabas kemungkinan berpunca daripada tumpahan minyak itu,” katanya seperti dilapor BERNAMA, hari ini.

Kesemua pelajar itu dihantar ke Hospital Tuanku Ja’afar (HTJ) dengan ambulans unit bantuan perkhidmatan kecemasan (EMRS) dan Kementerian Kesihatan.–AlHijrah Online


TIADA KEISTIMEWAAN, PENGECUALIAN DALAM KEADILAN ISLAM – AGONG

KUANTAN: Keadilan Islam tidak sama sekali memberi sebarang keistimewaan atau pengecualian kepada sesiapa yang melakukan kesalahan, sama ada diri sendiri, teman rapat, ahli keluarga mahupun ibu dan bapa, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka bertitah ketegasan prinsip keadilan Islam juga tidak membenarkan sebarang ketidakadilan kepada sesiapa termasuk kepada mereka yang tidak disenangi, selain keadilan tanpa pilih kasih yang diamalkan telah berjaya mengangkat martabat Islam pada zaman Rasulullah S.A.W.

“Prinsip keadilan yang telus lagi terbuka turut berjaya membangunkan satu masyarakat yang adil, saksama, makmur dan sejahtera. Prinsip keadilan menurut Islam adalah menjunjung amanah Tuhan,” titah Seri Paduka semasa berucap merasmikan Kompleks Mahkamah Syariah Pahang di sini hari ini.

Berpandukan atas prinsip yang sama, Al-Sultan Abdullah bertitah Mahkamah Syariah mestilah bijak menggunakan kuasa budi bicara dan sentiasa berlaku adil kepada semua pihak dalam menjatuhkan hukuman, terutamanya yang melibatkan kes-kes kekeluargaan.

“Jika undang-undang tidak dilaksanakan secara konsisten dan adil, nescaya keadilan tidak akan tercapai kerana falsafah di sebalik penggubalan sesuatu undang-undang telah ternoda dan akibatnya pihak yang lemah akan menjadi mangsa kepada pihak yang memiliki kuasa,” titah Seri Paduka.

Al-Sultan Abdullah bertitah bahawa kuasa menghukum dan memberi pengampunan tidak wajar digunakan sewenang-wenangnya kerana ia bakal dipertanggungjawabkan kelak di ‘hari kemudian’

Selain itu, Seri Paduka juga mengingatkan hakim Syarie untuk memastikan kes yang dikendalikan mereka dapat dihakimi seadil-adilnya dan penghakiman dilaksanakan dengan segera, selain pegawai mahkamah serta peguam Syarie turut sama membantu melancarkan prosiding mahkamah.

Pada majlis itu, Al-Sultan Abdullah berkenan memasyhurkan kompleks bernilai  RM44.75 juta yang mula dibina pada 22 Jun 2015, siap pada 23 Sept 2021 dengan nama Kompleks Syariah Al-Sultan Abdullah.

Turut berangkat Raja Permaisuri Agong Tunku Hajah Azizah Aminah Maimunah Iskandariah dan Pemangku Raja Pahang Tengku Hassanal Ibrahim Alam Shah Al-Sultan Abdullah.

Turut hadir ialah Menteri di Jabatan Perdana Menteri (Hal Ehwal Agama) Senator Datuk Idris Ahmad, barisan pentadbiran Pahang diketuai Menteri Besar Datuk Seri Wan Rosdy Wan Ismail dan Ketua Hakim Syarie Pahang Datuk Seri Abdul Rahman Md Yunos.

Al-Sultan Abdullah turut menzahirkan harapan supaya cadangan konsep diyat (pampasan kepada keluarga mangsa yang terkesan dengan tindakan jenayah) dapat dilaksanakan di negara ini.

“Saya juga ingin meminta hakim-hakim Syarie untuk mendalami dan mengkaji hukuman berbentuk servis kemasyarakatan yang boleh diambil kira kerana ada kesalahan yang tidak begitu besar, harus difikirkan agar mereka boleh berbakti kepada masyarakat… yang boleh diselesaikan dengan budi bicara,” titah Seri Paduka.

Menyentuh mengenai pembinaan komplek mahkamah itu, Al-Sultan Abdullah berharap ia dapat memberikan perkhidmatan terhadap masyarakat selain menyampaikan serta mengembangkan syiar Islam dan mempertingkatkan institusi mahkamah syariah negara ini.-AlHijrah Online


BAPA, ANAK MAUT DALAM PERJALANAN KE KELAS MENGAJI AL-QURAN

KUALA TERENGGANU: Hasrat untuk menghantar anak ke kelas mengaji Al-Quran tidak kesampaian apabila seorang pegawai Agensi Penguatkuasaan Maritim Malaysia (Maritim Malaysia) bersama anaknya maut selepas motosikal dinaiki dirempuh sebuah kereta.

Insiden itu menyebabkan mangsa, Leftenan Maritim Md Firdaus Omar, 35, dan anaknya Muhammad Lutfil Al-Hadi Md Firdaus, 8, tercampak dan meninggal dunia di tempat kejadian akibat kecederaan parah.

Nahas dilaporkan berlaku di persimpangan lampu isyarat Jalan Gong Badak, Kuala Terengganu kira-kira jam 6.30 petang Rabu (2 September 2020).

Mangsa dikatakan dalam perjalanan untuk menghantar anak sulungnya itu ke kelas mengaji Al-Quran dari rumah mereka di Gong Badak.

Sementara itu Ketua Jabatan Siasatan Penguatkuasaan Tafik negeri, Superintendan Abd Razak Hasan mengesahkan kejadian itu.

Katanya mayat kedua-dua mangsa dihantar ke unit forensik Hospital Sultanah Nur Zahirah (HSNZ), Kuala Terengganu untuk dibedah siasat.

Kes disiasat mengikut Seksyen 41 (1) Akta Pengangkutan Jalan 1987. — AlHijrah Online


RUMAH DIBADAI RIBUT KETIKA PERSIAPAN BERBUKA PUASA

KUALA KRAI: Sepasang suami isteri warga emas berdepan detik cemas apabila rumah mereka Kampung Ingin Maju, di sini, dibadai ribut ketika melakukan persiapan berbuka puasa, petang semalam.

Hasmah Awg Kechik, 62, berkata ketika kejadian dia berada di dapur apabila angin kencang bersama hujan secara tiba-tiba menerbangkan bumbung bahagian dapur rumahnya.

Hasmah berkata dia bernasib baik apabila suaminya Mohamad Asri Ibrahim, 63, turut berada di rumah ketika itu bertindak lebih tenang dengan melaungkan azan dan membaca ayat Kursi dalam sepanjang detik cemas tersebut.

“Kejadian berlaku pada jam kira-kira 6.30 petang ketika itu saya sedang membasuh pinggan di sinki sebelum berlaku angin kuat bersama hujan lebat.” katanya ketika ditemui pemberita di sini hari ini.

Katanya lagi angin kencang turut mengakibatkan sebatang pokok Machang di belakang rumah tumbang lalu menghempap sebuah bilik yang terletak berdekatan bahagian dapur rumah mereka.

Menurut Hasmah, ekoran dari itu rumah yang didiami mereka selama 33 tahun itu mengalami kerugian hampir RM50,000 akibat kerosakan di bahagian bumbung dapur, bilik dan ruang tamu malah dinding bilik juga runtuh.

“Ini adalah kali kedua berlaku tetapi ia lebih teruk berbanding kejadian dua tahun lalu yang hanya membabitkan atap bahagian dapur.

Hasmah berkata kini mereka tinggal di rumah anak mereka Mohd Farrez Haqimee Mohamad Asri, 29, yang tinggal berdekatan.

“Perasaan kami kini bercampur baur sedih, sayu dan hiba tambahan mengenangkan tidak lama lagi akan menyambut hari raya. Namun saya reda dan menganggap ini adalah ujian buat kami sekeluarga pada bulan Ramadan ini,” katanya. — AlHijrah Online


SUAMI BAKAR ISTERI SEBAB SELISIHAN FAHAM

GEORGETOWN: Seorang suami tergamak menyimbah petrol dan membakar isterinya disebabkan perselisihan faham membabitkan keluarga.

Dalam kejadian jam 9.30 malam di kawasan perumahan ladang kelapa sawit di Tasek Gelugor, melibatkan mangsa yang berusia 35 tahun melecur sehingga 27 peratus dari sebahagian anggota badan.

Ketua Polis Daerah Seberang Perai Utara, Asisten Komisioner Mohd Asri Shafie berkata, pihaknya menerima panggilan daripada jirannya berhubung kejadian yang berlaku pada jam 10.45 malam.

“Siasatan awal mendapati bahawa anak lelaki mangsa yang berusia 14 tahun berada dalam bilik sebelum terdengar pergaduhan antara ibu dan bapanya.

“Anak lelaki mangsa cuba untuk melihat kejadian yang berlaku sebelum menyedari pintu bilik dikunci dari luar dan berjaya membukanya.

“Kemudian anak lelaki mangsa, melihat ibunya berada dibelakang luar rumah dalam keadaan badan terbakar manakala suspek cuba padamkan api menggunakan kain, katanya

Beliau berkata, suspek yang berusia 36 tahun itu bertindak melarikan diri apabila menyedari api pada badan mangsa semakin merebak.

”Sementara itu, mangsa sempat meminta bantuan anak lelakinya untuk mengambil air bagi memadamkan api itu.

“Anak lelaki mangsa bertindak dengan segera mengambil air dari bilik mandi dan memadamkan api pada badan mangsa sebelum meminta bantuan daripada jirannya bagi menghubungi pihak polis.

Mangsa dihantar ke Hospital Pulau Pinang (HPP) dan pegawai perubatan melaporkan bahawa mangsa telah melecur 27 peratus dari sebahagian anggota badan.

Pihak polis mendapati bahawa suspek mempunyai empat rekod jenayah lampau termasuk pernah mencederakan mangsa.

Kes disiasat mengikut Seksyen 326 Kanun Keseksaan –AlHijrah Online


Christchurch digempar insiden tembakan di dua masjid

CHRISTCHURCH, 15 Mac -Polis New Zealand dilapor sedang
berdepan dua insiden kritikal di Christchurch apabila penyerang melepaskan
tembakan di dua buah masjid.

“Polis sedang menangani laporan tembakan di tengah
Christchurch sekitar jam 1.40 tengahari,” kata kenyataan polis.

Kejadian berlaku di Masjid Al Noor di tengah Christchurch,
berhadapan Hagley Park dan Masjid Linwood di Linwood Avenue.

Sinar Harian memetik laporan BBC menyebutkan pihak polis
mengarahkan penduduk agar tidak berada di luar manakala semua sekolah di
Christchurch telah ditutup.

Pihak berkuasa juga dilapor mengosongkan kawasan Cathedral
Square di mana ribuan kanak-kanak sekolah mengadakan himpunan menangani
perubahan iklim.

Dalam pada itu, saksi dilapor melihat sekurang-kurangnya
empat orang terbaring berhampiran kawasan masjid.

Seorang lagi saksi mendakwa melihat seorang lelaki memakai
topi keledar dan jaket tentera memasuki masjid dan melepaskan tembakan.


PELEPASAN KHAS PADA 8 JULAI JIKA AIDILFITRI PADA 6 JULAI

PUTRAJAYA, 30 Jun – Kerajaan telah bersetuju untuk memberikan pelepasan khas daripada bertugas pada 8 Julai ini kepada pegawai perkhidmatan awam Persekutuan sekiranya Hari Raya Aidilfitri diisytiharkan pada 6 Julai, demikian umum Ketua Setiausaha Negara, Tan Sri Dr Ali Hamsa.

Bagaimanapun, katanya pelepasan khas daripada bertugas itu tidak terpakai sekiranya Hari Raya Aidilfitri diisytiharkan pada 5 Julai.

“Orang awam yang merancang untuk mendapatkan perkhidmatan kerajaan pada hari pelepasan khas tersebut digalakkan untuk mengunjungi jabatan dan agensi yang berkenaan sebelum cuti umum Hari Raya Aidilfitri,” katanya dalam satu kenyataan hari ini.

Ali dalam pada itu merakamkan ucapan setinggi-tinggi terima kasih kepada Perdana Menteri Datuk Seri Najib Tun Razak kerana bersetuju dengan cadangan daripada penjawat awam itu khususnya oleh CUEPACS.

“Semoga penjawat awam dapat memanfaatkan pemberian pelepasan khas daripada bertugas untuk meraikan sambutan Hari Raya Aidilfitri bersama keluarga dan seterusnya memberikan perkhidmatan yang terbaik dan produktif apabila kembali bertugas di jabatan dan agensi masing-masing,” katanya.

BERNAMA


AGONG TITAH TOLAK PERBEZAAN DEMI MASA DEPAN MALAYSIA GEMILANG

KOTA KINABALU: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah kesatuan yang jitu antara Semenanjung Malaysia, Sabah dan Sarawak merupakan kekuatan utama membentuk negara Malaysia.

Justeru, Seri Paduka mengajak seluruh rakyat supaya bersama-sama berusaha mempertahankan kesatuan itu dan menolak segala perbezaan, selain menghayati sejarah kemerdekaan dan pembentukan Malaysia demi masa depan negara yang gemilang.

“Bagaikan aur dengan tebing, serumpun laksana serai, kesatuan yang jitu antara Semenanjung Malaysia, Sabah dan Sarawak adalah merupakan kekuatan yang membentuk sebuah negara yang bernama Malaysia,” titah Seri Paduka.

Al-Sultan Abdullah bertitah pada Majlis Santapan Malam Kerajaan Negeri Sabah Sempena Kembara Kenali Borneo di Pusat Konvensyen Antarabangsa Sabah (SICC) di sini semalam.

Berangkat sama Raja Permaisuri Agong Tunku Azizah Aminah Maimunah Iskandariah.

Turut hadir, Yang Dipertua Negeri Sabah Tun Juhar Mahiruddin, Timbalan Perdana Menteri Datuk Seri Fadillah Yusof, Ketua Menteri Sabah Datuk Seri Hajiji Noor dan Speaker Dewan Undangan Negeri Sabah Datuk Seri Kadzim Haji M. Yahya.

Al-Sultan Abdullah bertitah keberangkatan baginda ke Sabah juga diharap dapat membina jambatan silaturahim yang berupaya mengukuhkan ikatan perpaduan antara Sabah dan Sarawak dengan Semenanjung.

“Kita semua, sama ada dari Sabah, Sarawak mahupun Semenanjung, adalah sebuah negara merdeka yang berdiri megah di bawah satu bendera yang bernama ‘Jalur Gemilang’,” titah baginda.

Yang di-Pertuan Agong bertitah sepanjang perjalanan Kembara Kenali Borneo, Seri Paduka berdua mengenali budaya pelbagai etnik, makanan tradisi, alat muzik tempatan dan tarian tradisional masyarakat Sabah.

“Saya juga amat gembira dengan layanan mesra dan keramahan rakyat yang saya telah temui di sepanjang perjalanan yang terdiri daripada berbilang etnik dan suku kaum.

“Saya telah mempelajari bahawa rakyat Sabah terdiri daripada 33 kumpulan peribumi yang berkomunikasi dalam lebih 50 bahasa dan 80 dialek etnik, ini merupakan satu realiti yang amat menakjubkan,” titah Seri Paduka.

Al-Sultan Abdullah bertitah keharmonian rakyat di Sabah yang wujud di sebalik kepelbagaian adalah simbol kepada perpaduan di negara ini dan wajar dijadikan teladan.

Seri Paduka turut menzahirkan ucapan terima kasih kepada semua rakyat Sabah yang sentiasa dekat di hati, atas kesudian menerima kunjungan Seri Paduka berdua dalam Kembara Kenali Borneo.

Selain itu, Yang di-Pertuan Agong juga menzahirkan ucapan terima kasih kepada Tun Juhar, Hajiji, Kerajaan Sabah, agensi kerajaan negeri dan Persekutuan yang menjayakan Kembara Kenali Borneo.

“Kembara Kenali Borneo ini merupakan lawatan saya yang terakhir ke Sabah, Negeri di Bawah Bayu sebagai Yang di-Pertuan Agong. Ia merupakan pengalaman yang tidak mungkin dapat saya lupakan.

“Semoga rakyat Sabah yang saya kasihi sekaliannya akan dilindungi serta dipelihara oleh Allah Subhanahuwataala. Saya turut berdoa semoga Sabah, Negeri di Bawah Bayu akan terus kekal makmur, maju jaya, aman dan sentosa dalam Persekutuan Malaysia atas semangat perpaduan jitu,” titah Seri Paduka.

Al-Sultan Abdullah juga malam ini sempat bertitah ayat dalam bahasa Kadazan yang bermaksud “Terima kasih semua, Sabah dan rakyatnya sentiasa berada di dalam hati saya”.

Seri Paduka berdua kini berangkat melakukan perjalanan sejauh 2,154 kilometer Kembara Kenali Borneo dari 3 hingga 13 Sept bermula di Tawau, Sabah dan berakhir di Telok Melano, Sarawak merentasi Lebuhraya Pan Borneo yang menghubungkan Sabah, Sarawak serta Brunei. –AlHijrah Online


VIDEO MUZIK HARI RAYA BERUNSUR LGBT CEMAR KESUCIAN RAMADAN

KUALA LUMPUR: Yayasan Dakwah Islamiah Malaysia (YADIM) kesal atas penyebaran video muzik hari raya seorang usahawan kosmetik terkenal baru-baru ini yang secara jelas mempromosi budaya songsang lesbian, gay, biseksual dan transgender (LGBT).

Yang Dipertua YADIM, Nasrudin Hassan berkata, video tersebut bukan sahaja mengganggu sensitiviti rakyat di negara ini bahkan lebih parah dari itu telah mencemarkan kesucian bulan Ramadan yang telah memasuki fasa 10 malam terakhir kini.

“Tumpuan umat Islam yang sewajarnya diberikan untuk memburu Lailatul Qadar dalam tempoh ini seakan cuba diganggu dengan penyebaran video muzik tersebut.

“Usahawan yang terkenal konsisten dalam mengeluarkan kandungan-kandungan medianya yang menyinggung sensitiviti rakyat sebelum ini dilihat telah melampaui batasan norma murni masyarakat di Malaysia dengan mengeluarkan video muzik yang mengangkat budaya LGBT yang bukan sahaja dipandang jijik oleh ajaran Islam, bahkan menyongsang arus budaya sebenar masyarakat pelbagai agama dan bangsa di Malaysia,” katanya dalam kenyataan pada Ahad.

Jesteru katanya, YADIM menyeru Suruhanjaya Komunikasi dan Multimedia (SKMM) dan pihak berkuasa berkaitan untuk mengambil tindakan yang paling tegas terhadap penyebaran video muzik tersebut.

“Kita tidak boleh mengizinkan video songsang tersebut dihidangkan sebagai halwa hiburan hari raya kita di Malaysia terutamanya kepada anak-anak dan golongan muda,” katanya.

YADIM dalam pada itu mengalu-alukan penggiat seni untuk bersama-sama menyatakan bantahan terhadap tindakan yang menjatuhkan imej seni tanah air. – AlHijrah Online


POLIS PERLU BERI ALASAN KUKUH PERIKSA TELEFON BIMBIT

SHAH ALAM : Polis tidak boleh membuat pemeriksaan telefon bimbit milik orang awam dengan sewenang-wenangnya tanpa alasan kukuh.

Menurut Ahli Biro Perundangan Parti Pribumi Bersatu Malaysia (Bersatu), Saiful Ambar Abdullah Ambar, pihak polis tidak sewajarnya memeriksa telefon bimbit milik orang awam tanpa alasan kerana ia mengandungi pelbagai maklumat penting yang tidak boleh dipamerkan.

“Telefon bukan lagi peralatan mewah namun ia merupakan alatan yang mengandungi data-data sulit yang tidak boleh didedahkan kepada pihak lain dengan sesuka hati,” katanya ketika dihubungi Sinar Harian di sini.

Semalam Timbalan Menteri Dalam Negeri, Datuk Mohd Azis Jamman menjelaskan, Polis Diraja Malaysia (PDRM) mempunyai hak untuk menyemak telefon bimbit orang awam bagi memastikan tiada sebarang bentuk komunikasi berunsur lucah, jelik, mengugut dan mengancam keselamatan orang lain serta negara.

Beliau berkata demikian ketika pada sesi jawab lisan Persidangan Dewan Rakyat memberitahu bahawa perkara itu dibenarkan untuk menjaga ketenteraman awam berdasarkan peruntukan undang-undang mengikut Seksyen 233 Akta Komunikasi dan Multimedia (AKM) 1998.

Saiful Ambar ketika mengulas mengenai perkara itu berkata, pihak polis boleh menyiasat individu yang disyaki melakukan perbuatan jenayah di bawah AKM 1998 tetapi tidak boleh bertindak secara melulu.

“Pihak polis boleh memeriksa telefon bimbit ketika siasatan dijalankan, jika perbuatan individu berkenaan didapati bercanggah dengan undang-undang, bukannya bertindak melulu.

“Malah jika sesuatu kenyataan berbaur negatif dimuat naik di media sosial melalui telefon bimbit miliknya, pihak polis berhak memeriksa alat komunikasi terbabit untuk siasatan,” katanya.

Dalam pada itu beliau turut mempersoalkan prosedur operasi standard (SOP) yang tidak diketahui oleh orang awam sekiranya pihak polis melakukan pemeriksaan secara rambang terhadap telefon bimbit mereka.

“Kebanyakan orang tidak tahu tentang hak mereka untuk mendapatkan identiti polis yang membuat pemeriksaan secara rambang dan ia menyebabkan mereka sukar untuk membuat laporan polis jika mendapati berlaku pelanggaran SOP,” katanya. — SINAR HARIAN


TIADA LARANGAN RENTAS NEGERI DI MELAKA

MELAKA: Perkhabaran yang tular di media sosial tentang kawalan rentas negeri di seluruh Melaka adalah palsu.

Pejabat Ketua Menteri Melaka memaklumkan bahawa Ketua Menteri Melaka, Datuk Seri Utama Haji Sulaiman, tidak pernah mengeluarkan sebarang kenyataan tentang kawalan rentas negeri di negeri itu.

Orang ramai digesa untuk tidak menyebarkan sebarang berita palsu, terutama tentang COVID-19, untuk mengelakkan daripada kekeliruan dan kebimbangan dalam kalangan masyarakat khususnya di Melaka.

Pihaknya juga menasihati agar tidak mempercayai sebarang khabar angin atau berita palsu yang disebarkan dari sumber yang tidak tepat.

Segala maklumat tentang pandemik COVID-19 di Melaka, boleh merujuk dengan pihak berkuasa termasuk Jabatan Kesihatan Negeri Melaka dan Majlis Keselamatan Negara (MKN) Melaka.–AlHijrah Online


SAYA SAKSI KEGIGIHAN, KESUNGGUHAN, DAN KEAKTIFAN ZULKIFLI SEBAGAI MENTERI…

OLEH: NASRUDIN HASSAN / YANG DIPERTUA YAYASAN DAKWAH ISLAMIAH MALAYSIA (YADIM)

Semoga Sabar dan Tabah Depani Ujian

Sebentar tadi pihak KKM telah menghubungi saya untuk memaklumkan keputusan ujian Covid-19 yang saya jalani tengah hari kelmarin.

Alhamdulillah, keputusannya negatif. Namun saya dinasihatkan oleh Kementerian Kesihatan Malaysia (KKM) untuk terus menjalani kuarantin di rumah selama 14 hari sehingga 18 Oktober 2020.

Syukur kepada Allah SWT dan terima kasih banyak-banyak buat sahabat dan rakan taulan yang tidak putus mendoakan saya dan keluarga serta sahabat seperjuangan yang lain agar sentiasa sihat dan bebas dari wabak.

Saya menjalani ujian Covid-19 tersebut setelah mendapat berita bahawa Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri disahkan positif Covid-19.

Marilah sama-sama kita doakan agar YB Dr. Zul dan pesakit-pesakit lain juga segera diberikan kesembuhan dan kesihatan oleh Allah SWT. Sungguh, sakit juga adalah ujian dari Allah SWT. Untuk mendidik hambaNya agar sentiasa ingat dan dekat kepadaNya. Justeru itu, kurniakan jua Ya Allah, akan kesabaran dan pahala berganda buat mereka.

Saya menjadi saksi kegigihan, kesungguhan dan keaktifan YB Dr. Zul dalam menunaikan tugasnya sebagai menteri yang menjaga hal ehwal agama.

Namun, sebagaimana yang dicatat sendiri oleh YB Dr. Zul bahawa beliau memohon maaf atas kelemahan dan kekurangan beliau. Bahkan sebenarnya kita semua (termasuk saya) memang sering terperangkap dalam kelemahan dan kekurangan tersebut. Perlu sentiasa berhati-hati.

Saya antara yang agak erat dan rapat dengan YB Dr. Zul dan sering mengiringi beliau ke pelbagai program. Sungguh saya menyaksikan bahawa beliau memang sedaya upaya berusaha mematuhi SOP yang dikeluarkan oleh KKM.

Namun “kelemahan” ketara beliau ialah tidak sanggup menolak undangan terutama dari agensi-agensi yang berada di bawah tanggungjawab beliau.

Isu terbaharu apabila timbul rintihan mahasiswa yang mengalami kesusahan ekoran sebahagian universiti menjadualkan sesi pengajian mereka secara dalam talian dan menutup pendaftaran secara fizikal. Maka YB Dr. Zul pantas menghubungi pelbagai agensi di bawahnya termasuk YADIM untuk menyalurkan bantuan kepada mahasiswa.

Saya lihat beliau seperti “tidak senang duduk” lalu mengarahkan kami menyusun tindakan untuk agihan bantuan.

Watak beliau memang lembut, namun tegas dengan keputusan dan lebih aktif.

Seperkara yang paling sukar untuk ditangani, apabila beliau sebagai figura yang disayangi ramai itu turun ke lapangan, beliau sering diserbu untuk bergambar, mendapat nasihat dan lain-lain. Saya lihat jenuh juga jurugambar beliau memberi amaran dan arahan kepada hadirin agar jangan duduk dekat-dekat, tidak perlu hulur tangan untuk bersalam dan sebagainya.

Tetapi realitinya, seperti tiada apa-apa dan YB Dr. Zul jelas terpaksa menghadapi situasi sebegini setiap kali beliau turun padang.

Mutakhir, beliau menjadi sasaran belasahan dan maki hamun musuh-musuh politiknya. Satu dilema yang sedang dihadapi oleh beliau. Tidak turun padang, dikata sebagai tidak buat kerja dan sebagainya. Turun ke medan, akan mendedahkan beliau pada situasi yang saya nyatakan tadi.

Kalau menolak program sahaja, beliau sudah tidak tergamak melakukannya, bagaimana beliau mahu menolak pihak yang mahu menghampirinya untuk dapatkan nasihat, doa, bergambar malah ada yang menghulur tangan untuk bersalam.

Akhirnya, apa yang berlaku ini, bukan satu kebetulan. Pada saya, ia adalah didikan Allah SWT buat kita semua. Agar kita belajar sesuatu untuk perjalanan dan kehidupan kita yang lebih baik di hari muka. Agar semua pihak lebih berhati-hati dan mematuhi SOP yang dikeluarkan.

Saya doakan agar YB Dr. Zul sabar dan tabah depani ujian ini. Jua dikurniakan keafiatan dan kesihatan oleh Allah SWT buat dirinya dan seluruh ahli keluarga, bahkan para pegawainya.

Pagi ini saya mengirim mesej buat beliau, dengan menegaskan bahawa ujian penyakit Covid-19 ini tidaklah seberat tohmahan, fitnah dan kata kesat yang dilontarkan kepada beliau. Namun saya percaya YB Dr. Zul tenang menghadapi segala cabaran dan ujian ini.

Insyaallah, program dan aktiviti dakwah serta kebajikan akan terus berlangsung, ia diteruskan oleh sahabat-sahabat yang bertanggungjawab melangsungkannya.

Justeru itu, YB Dr Zul usah risau. Tumpukan pada kesihatan dan semoga cepat sembuh. Kelak, kita akan terus aktif bergelanggang bagi menunaikan tanggangjawab yang digalas. — AlHijrah Online.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


PDRM TAWAR 50 PERATUS DISKAUN SAMAN SEMPENA PELANCARAN BULAN KEBANGSAAN 2023

IPOH: Polis Diraja Malaysia (PDRM) akan membuka kaunter bayaran saman yang menawarkan pengurangan saman terpilih sebanyak 50 peratus di Bulatan Sultan Azlan Shah, Meru Raya sempena Pelancaran Bulan Kebangsaan dan Kibar Jalur Gemilang 2023.

Menurut poster yang diuar-uarkan menerusi hantaran Facebook Merdeka360, tawaran tersebut berlangsung di reruai nombor lapan pada Ahad (16 Julai) bermula pukul 8.30 pagi sehingga pukul 3 petang dengan pembayaran secara tunai sahaja.

“Semua saman layak mendapat diskaun kecuali kemalangan, saman NC (non compoundable), saman status Op Selamat, saman bicara mahkamah, saman berkaitan kenderaan berat seperti motorlori, kesalahan potong secara merbahaya atau potong barisan serta kesalahan menggunakan lorong kecemasan,” menurut poster tersebut.

Selain itu, tiga lagi saman yang tidak layak mendapat diskaun adalah ketidakpatuhan lampu isyarat merah, memotong di garisan berkembar dan pengubahsuaian ekzos kenderaan.

Pelbagai program dilaksanakan di venue berkenaan antaranya 6,600 Langkah Perpaduan, Majlis Pelancaran Bulan Kebangsaan dan Kibar Jalur Gemilang 2023 dan Pelepasan Konvoi Kembara Merdeka Jalur Gemilang (KMJG 2023) bermula Sabtu sehingga Ahad ini.

Sambutan Hari Kebangsaan pada 31 Ogos akan diadakan di Dataran Putrajaya manakala Sambutan Hari Malaysia pada 16 Sept berlangsung di Kuching, Sarawak.–AlHijrah Online


RENTAS NEGERI DIBENARKAN DI SELURUH NEGARA TERMASUK UNTUK NEGERI DIKENAKAN PKPB

KUALA LUMPUR: Kerajaan membenarkan pergerakan rentas negeri dan daerah bermula 7 Disember 2020 termasuk bagi negeri-negeri yang dikenakan Perintah Kawalan Pergerakan Bersyarat (PKPB).

Menteri Kanan (Keselamatan), Datuk Seri Ismail Sabri Yaakob berkata pergerakan itu juga tidak memerlukan kebenaran pihak polis.

“Mesyuarat Majlis Keselamatan Negara (MKN) bersetuju supaya rentas negeri dan rentas daerah dibenarkan di seluruh negara kecuali di kawasan PKPD.

“Mulai 7 haribulan, tiada sekatan jalan raya oleh pihak polis. Tetapi arahan kepada pihak polis untuk memfokuskan kepada pematuhan Prosedur Operasi Standard (SOP),” katanya dalam sidang media hari ini.

Selain itu, Ismail Sabri turut mengumumkan jumlah individu di dalam kenderaan kini berdasarkan kapasiti tempat duduk kenderaan dan tidak dihadkan kepada tiga individu seperti sebelum ini. — AlHijrah Online


BELUM ADA KENYATAAN RASMI PENANGGUHAN HAJI DARI ARAB SAUDI – ZULKIFLI

KUALA LUMPUR: Tiada sebarang kenyataan rasmi berhubung penangguhan ibadah haji pada tahun ini dikeluarkan Kementerian Haji dan Umrah Arab Saudi, kata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Zulkifli berkata perkara itu dimaklumkan Duta Besar Arab Saudi ke Malaysia, Mahmoud Hussien bin Saeed Qattan kepada beliau dalam pertemuan khas di kedutaan itu semalam.

Turut hadir pada pertemuan itu ialah Atase Agama Kedutaan Arab Saudi, Syeikh Abdurrahman Ibrahim Al-Rubai’an; Pengurus Besar Kanan (Haji) Tabung Haji, Datuk Seri Syed Saleh Syed Abdul Rahman dan Ketua Pengarah Jabatan Wakaf, Zakat dan Haji (JAWHAR), Ruslan Said.

“Berdasarkan penjelasan TYT Mahmoud Hussien bin Saeed Qattan, belum ada sebarang kenyataan rasmi yang dikeluarkan oleh pihak Kementerian Haji dan Umrah Arab Saudi berkenaan penangguhan ibadah haji bagi tahun ini.

“Justeru, saya menyeru kepada seluruh umat Islam untuk tidak menyebarkan sebarang khabar angin berkenaan perkara ini. Sama-samalah kita berdoa agar Allah SWT menghilangkan wabak ini dan memelihara dua kota suci umat Islam dari sebarang perkara yang tidak diingini,” katanya dalam kenyataan di sini hari ini.

Media tempatan sebelum ini memetik laporan agensi berita antarabangsa dan media Arab Saudi, termasuk Al Arabiya English, yang melaporkan mengenai gesaan Menteri Haji dan Umrah Arab Saudi meminta umat Islam bersabar dan menangguhkan rancangan haji dan umrah ketika ini ekoran penularan wabak COVID-19 di seluruh dunia.

Zulkifli berkata pelaksanaan ibadah haji adalah antara perkara yang penting dalam merealisasikan Rukun Islam.

“Wabak COVID-19 yang melanda dunia pada ketika ini, turut memberi kesan kepada Arab Saudi yang menghentikan semua penerbangan antarabangsa dan menyekat masuk dan serta keluar pergerakan ke beberapa bandar raya, termasuk Makkah dan Madinah.

“Pada bulan lepas, Arab Saudi juga menghentikan kemasukan jemaah umrah untuk sepanjang tahun ekoran kebimbangan terhadap penularan COVID-19,” kata Zulkifli memohon rakyat Malaysia berdoa agak wabak ini dihilangkan Allah swt.

“Semoga dengan doa dan munajat kita, pelaksanaan ibadah haji pada tahun ini dapat direalisasikan dengan izin-Nya,” kata Zulkifli dalam kenyataan itu. – AlHijrah Online/ Syed Azwan Syed Ali


INFLUENZA: CEPAT DAPATKAN RAWATAN JIKA ANAK DEMAM

SHAH ALAM: Ibu bapa diminta berwaspada dan terus membawa anak-anak ke pusat rawatan atau hospital jika mereka mengalami demam, selesema dan batuk berpanjangan.

Pakar Perubatan Keluarga, Dr Suhazeli Abdullah berkata, ini kerana simptom berkenaan dikhuatiri antara tanda awal berkemungkinan jangkitan virus influenza yang mana jika tidak dirawat segera boleh membawa komplikasi serius hingga meragut nyawa.

Mengulas ancaman virus berkenaan, Dr Suhazeli berkata, ibu bapa jangan berlengah untuk membawa anak mereka mendapatkan rawatan jika syak dijangkiti influenza memandangkan penyakit tersebut boleh merebak menerusi sentuhan ataupun rembesan cecair daripada hidung.

“Kanak-kanak agak sensitif dengan perubahan suhu dan risiko gejala yang lebih teruk berbanding dewasa. Ibu-bapa jangan ingkar sekiranya doktor mengarahkan anak (pesakit) masuk hospital untuk rawatan lanjut. Jika doktor menasihati agar anak-anak berehat di rumah pula, rehatlah secukupnya. Jangan pula bawa anak-anak ke pasar raya untuk membeli belah atau berada di tempat awam selepas diberikan cuti rehat.

“Mereka perlu diberi secukupnya dan jangan biarkan anak anda kekurangan air (dehidrasi).

“Makan ubat demam, batuk atau seumpamanya yang dibekalkan oleh doktor. Jika mampu, asing anak anda dari ahli keluarga yang lain buat seketika,” katanya dalam satu kenyataan hari ini.

Beliau berkata, hadkan pergaulan anak-anak sehingga keadaan demam, batuk, selsema sembuh dan hadkan jumlah pelawat yang datang melawat ketika anak-anak masih dalam tempoh pemulihan.

“Ini kerana, jangkitan boleh berlaku di kedua-dua belah pihak, sama ada pelawat atau anak yang dijangkiti.

“Bukan saya tidak benarkan ziarah keluarga, tetapi mendekati anak yang sedang dalam proses pemulihan itu perlu dihadkan. Perlu dihadkan pertemuan dengan orang ramai,” katanya.

Dalam pada itu, katanya, ibu bapa juga disarankan untuk memberi perlindungan vaksin kepada anak-anak yang lain atau kumpulan berisiko yang berada di dalam rumah mereka.

“Selain itu, amalkan tata-etika ketika batuk atau bersin. Jaga kebersihan persekitaran rumah,” katanya.

Dr Suhazeli berkata, di samping itu ketika mendapat rawatan di rumah ibu bapa atau penjaga juga perlu memerhatikan perubahan yang berlaku kepada anak-anak dan segera membawa mereka mendapatkan rawatan sekiranya terdapat simptom menunjukkan keadaan kesihatan mereka semakin merosot.

“Antaranya, bernafas kencang atau masalah pernafasan, kulit bertukar biru, anak tidak aktif, mereka kelihatan tidak bermaya serta tidak berselera langsung untuk makan dan minum.

“Lihat juga sama ada mereka dapat berinteraksi dengan baik atau sebaliknya, percakapan mereka terganggu atau tidak atau bertindak agresif daripada kehidupan normal mereka,” katanya.

Sementara bagi bayi pula, katanya, sekiranya bayi tidak kencing atau kurang kencing, sentiasa merengek dan tidak keluar air mata apabila menangis, ibu bapa juga perlu segera bawa ke klinik.

Sementara itu, menurut sumber Kementerian Kesihatan, terdapat tiga jenis virus influenza iaitu A,B dan C. Ketiga-tiga ini boleh menjangkiti manusia.

Virus influenza A adalah paling berbahaya kerana boleh menjangkiti haiwan dan manusia selain boleh menjalani mutasi (perubahan genetik) dan menghasilkan virus influenza jenis baru yang lebih berbahaya.

Ini akan mencetuskan kejadian epidemik dan pandemik influenza.

Virus influenza tersebar melalui titisan cecair dari mulut dan hidung ketika bercakap, bersin atau batuk. Virus ini seterusnya masuk ke dalam badan melalui saluran pernafasan. — SINAR HARIAN